title: Xianrenin luola

text: Xianrenin luola eli Xianrendong () sijaitsee Kiinassa Jiangxin maakunnassa Wannianin piirikunnassa olevassa Dayuanin kylässä, joka kuuluu Shangraon prefektuuriin. Se on matkailukohde, mutta ennen kaikkea se on kuuluisa maailman vanhimman keramiikan löytöpaikkana.


title: Xianrenin luola

text: Luola sijaitsee muutaman neliökilometrin laajuisessa laaksossa, joka on kalkkikivivuorten ympäröimä. Se sijaitsee laakson pohjoisosassa vuoren juurella ja se on 7 metriä korkea, 11 metriä leveä ja 14 metriä syvä.


title: Xianrenin luola

text: Luola on löytynyt 1960-luvulla, jolloin se tutkittiin ensimmäisen kerran. Luolan lattiasta avattiin tuolloin 69 m². Löytömateriaali koostui muun muassa kivikauden keramiikasta. Luolaan palattiin kaivamaan uudelleen 1990-luvun alkupuolella. Vuonna 1993 ja 1995 suoritettiin muutamien neliömetrien kaivaukset luolassa sekä kauempana kukkulalla olevassa Diaotonghuanin kallionsuojassa. Kansainvälinen tutkijaryhmä halusi todistaa aiemmin löydetyt keraamiset kappaleet 20 000 vuotta vanhoiksi, vaikka ne olikin jo ajoitettu 10–8 tuhatta vuotta vanhoiksi.


title: Xianrenin luola

text: Luolasta kerättiin talteen 1960-luvulla yli 500 keramiikankappaletta, jotka olivat kuuluneet eri aikakauden saviastoihin. Vanhimat astianpalaset on ajoitettu 20 000–19 000 vuotta vanhoiksi. Se tekee niistä Kiinan ja myös maailman vanhimpiin lukeutuviksi keramiikkalöydöksi. Astioiden tekijät olivat metsästäjä-keräilijöitä, jotka viettivät kiertävää elämää jääkauden maksimin aikoihin. Keramiikkaa käytettiin tässä luolassa lähes 10 000 vuotta ennen maanviljelyn alkamista.


title: Xianrenin luola

text: Vanhin keramiikka kuuluu ryhmään, joka on vapaasti käännettynä "Xianin laattakeramiikka" () ja sitä valmistettiin Jangtsen jokilaakson monilla asuinpaikoilla tuohon aikaan. Se valmistettiin kietomalla käsin muotoillun kupin päälle ja ympärille savilaattoja, jotka nuijittiin () paikoilleen. Savi valmistettiin sekoittamalla siihen runsaasti kvartsimurua. Sen poltto oli niin vajavaista, ettei ruukku keramoitunut kunnolla. Kaivauksista löytyi ruukun yläreunan reunapaloja, jotka olivat koristeltu työntämällä niihin kaksi kuoppariviä, jotka kiertävät astian reunaa ympäri. Suuaukon reunan päälle oli painettu kynnellä tai muulla terävällä esineellä korsteviivoja. Tämä koristelu on tyypillinen laattakeramiikassa, mutta keramiikkaryhmässä on paljon variaatioita. Variaatiot jaetaan siksi kahteen kategoriaan ( (viivakoristelua) ja (sileäpintainen)). Ruukkujen arvellaan olleen korkeudeltaan ja halakaisijaltaan 20 senttimetriä.


title: Xianrenin luola

text: Paikalta löydettiin myös paljon keskineoliittisen tradition ruukkuja (, ja ).


title: Xianrenin luola

text: Maakerroksista löytyi paljon eläinjäänteitä. Pyydetyt eläimen käsiteltiin luolassa ja erilaisia luunkappaleita hautautui luolan lattiakerroksiin. Luista on tunnistettu muun muassa hirvieläimet, sika, jänis, kettu, kilpikonna, nauta, bamburotta ("Rhizomys sinensis") ja lintuja. Lattian kerroksissa on säilynyt riisinjyvien käsittelyssä irronnutta kuorta ja muuta akanaa. Kaksi jyvää oli säilynyt hyvin ja ne tunnistettiin varhaiseksi viljellyksi riisiäksi ("Oryza sativa"). Yli 40 muun tunnistetun kasvilajin joukossa oli myös villiriisiä ("Oryza nivara").


title: Xianrenin luola

text: Kivityökalut on valmistettu halkomalla kiviä ja retusoimalla ne muotoonsa. Osa välineistä tehtiin säleitä muokkaamalla, mutta heikon kivilaadun vuoksi joukossa on myös suoraan murikoista muotoiltuja. Materiaalina oli piikivi ja kvartsi. Työvälineet tulkittiin esimerkiksi vasaraksi, hakuksi, nuolenkärjeksi ja kaivukeppien painoiksi. Säleistä muotoiltiin kaapimia ja purilaita tai poria. Luista tai sarvista valmistettiin aseiden kärkiä, jotka olivat piikkejä, koukkusivuisia keihään- tai harppuunan kärkiä, nuolenkärviä, neuloja ja paljon muitakin välineitä. Kotilon ja simpukankuorista valmistettiin kaapimia. Löydetyt esimeet ovat tyypillisiä Hoabinhianin kulttuurissa.


title: Xianrenin luola

text: Kun 1960-luvulla ajoitettiin luolan materiaalia, saatiin kaksi ajoitusta: 10 870±240 BP ja 8 575±235 BP. Löytömateriaali oli kuitenkin vaikuttanut paljon vanhemmalta. Muilta seutukuntien asuinpaikoilta oli saatu paljon vanhempia ajoituksia, joten myös tämän kohteen ajoitus haluttiin korjata. Vuonna 1993 ja 1995 saaduista löydöistä voitiin teettää uudet ajoitukset nimeen omaan keramiikan löytökerroksista. Näistä vanhin ajoitus antoi 19 770±360 BP, kun taas muut sijoittuivat välille 17 640±60 BP ja 12 430±80 BP, jotka ovat Kiinassa varhais- ja keskineoliittiselta kaudelta. Kalibroituina edellä mainitut ajoitukset vanhenevat vielä yli tuhat vuotta.


title: Lapin poliisit

text: Lapin poliisit on 17. maaliskuuta 2015 FOX-kanavalla alkanut suomalainen dokumentaarinen televisiosarja, jossa seurataan Lapin poliisien työtä tuntureilla ja erämäissä arktisissa olosuhteissa. Toinen tuotantokausi alkoi 22. syyskuuta 2015. Kolmas tuotantokausi alkoi 8. maaliskuuta 2016. Neljäs tuotantokausi alkoi 14. syyskuuta 2016.


title: Pokémon: Battle Frontier

text: Pokémon: Battle Frontier on televisiosarja Pokémonin yhdeksännen tuotantokauden nimi. Tähän kauteen päättyy 192 jaksoa käsittänyt Advanced Generation -sarja.


title: Pokémon: Battle Frontier

text: Kausi alkoi Suomessa 14. kesäkuuta 2008 jaksolla "Kiista kummituskylästä". MTV3 esitti vain ensimmäiset 18 jaksoa, loput näytettiin marras-joulukuussa pelkästään Sub Juniorilla, joka oli myös uusinut kauden ensimmäiset jaksot. Kausi päättyi lopulta 25. joulukuuta 2008 jaksoon "Kotiinpaluu".


title: Pokémon: Battle Frontier

text: Kausi alkoi Cartoon Networkilla Yhdysvalloissa 8. syyskuuta 2006 jaksolla "Fear Factor Phony". Yhdeksäs tuotantokausi käsitti 47 jaksoa, joka päättyi jaksoon "Home is Where the Start Is!" 3. maaliskuuta 2007. Kausi oli ensimmäinen, jonka englanninkielisestä jälkiäänityksestä vastasi The Pokémon Company International, Inc.


title: Kusti Kittilä

text: Kusti Kittilä (s. 9. syyskuuta 1981 Pyhäjoki) on suomalainen uransa lopettanut maastohiihtäjä. Hän edustaa Oulun Hiihtoseuraa.


title: Kusti Kittilä

text: Kittilä on kilpaillut maailmancupissa vuodesta 2002 yhteensä 24 kilpailussa, joista 22 on ollut henkilökohtaisia. Hän teki ensiesiintymisensä maailmancupissa 2. maaliskuuta 2002 Lahdessa 15 kilometrin vapaan hiihtotavan kilpailussa, jossa hänen sijoituksensa oli 72:s. Kittilän paras saavutus henkilökohtaisessa maailmancupin osakilpailussa oli 21. sija vapaan hiihtotavan sprintissä Saksan Düsseldorfissa 27. lokakuuta 2007. Yhteensä Kittilä on sijoittunut maailmancupin pisteille eli 30 parhaan joukkoon kuusi kertaa.


title: Kusti Kittilä

text: SM-kilpailuissa Kittilä on voittanut kultaa perinteisen hiihtotavan sprintissä Keuruulla 2007 sekä vapaan hiihtotavan 50 kilometrillä Ylitorniolla 2017, hopeaa 50 kilometrin vapaan hiihtotavan kilpailussa Rukalla 2015 ja pronssia 50 kilometrin vapaan hiihtotavan kilpailussa Kontiolahdella 2009. Oulun Hiihtoseuran joukkueessa Kittilä on saavuttanut SM-tasolla sprinttiviestihopeaa 2009 ja viestipronssia Rukalla 2015.


title: Kusti Kittilä

text: Kittilä valittiin varamieheksi Lahden MM-kisoihin 2017. Hän pääsi hiihtämään kisojen päätösmatkan, 50 kilometrin vapaan kilpailun, jossa sijoittui 42:nneksi.


title: Kusti Kittilä

text: Kittilällä on lukuisia SM-mitaleita myös maastopyöräilyssä, jossa kilpailemisen hän aloitti vuonna 2012. Kittilä on saavuttanut maastoajon SM-hopeaa 2014 ja 2015 sekä maratonmatkan SM-kultaa 2015 ja 2017 ja SM-pronssia 2014. Kittilä edustaa Oulu Triathlon & Cyclingiä. Vuonna 2016 Kittilä osallistui maastopyöräilyn EM-kilpailuihin, missä sijoittui maratonkilpailussa 32:nneksi.


title: Kusti Kittilä

text: Kittilä asuu Sotkamon Vuokatissa ja työskentelee vanhempana rajavartijana Suomen rajavartiolaitoksen Kainuun rajavartiostossa Vartiuksen raja-asemalla. Hän elää avoliitossa entisen ampumahiihtäjän ja nykyisen ampumahiihtovalmentajan Maija Holopaisen kanssa.


title: Kari Varis

text: Kari Varis (s. 23. marraskuuta 1983 Joensuu) on suomalainen maastohiihtäjä. Hän edustaa Ilmajoen Kisailijoita.


title: Kari Varis

text: Maastohiihdossa Varis edusti Joensuun Katajaa vuoteen 2010 asti ja Kouvolan Hiihtoseuraa vuosina 2010–2018. Nykyisin Varis edustaa Ilmajoen Kisailijoita.


title: Kari Varis

text: Varis kilpaili maailmancupissa ensimmäistä kertaa 7. maaliskuuta 2004 Lahdessa 15 kilometrin perinteisen hiihtotavan kilpailussa, jossa hän sijoittui 64. sijalle. Hänen paras saavutuksensa henkilökohtaisessa maailmancupin osakilpailussa on 37. sija 15 kilometrin vapaan hiihtotavan kilpailussa Ruotsin Jällivaarassa 24. marraskuuta 2012. Varis oli mukana Oslon MM-kisoissa 2011, joissa hän hiihti yhdistelmähiihdon sijoittuen 45. sijalle.


title: Kari Varis

text: Varis on voittanut Finlandia-hiihdon 11 kertaa.


title: Kari Varis

text: SM-kilpailuissa Varis on saavuttanut pronssia yhdistelmähiihdossa Jämijärvellä 2009 ja Keuruulla 2010 sekä 15 kilometrin vapaan hiihtotavan kilpailussa Jämijärvellä 2013. Kouvolan Hiihtoseuran joukkueessa Varis on saavuttanut SM-tasolla viestissä kultaa Taivalkoskella 2018, hopeaa Vaajakoskella 2014, Rukalla 2015 ja Imatralla 2016, pronssia Kontiolahdella 2017 sekä sprinttiviestissä hopeaa Kontiolahdella 2013 ja Joensuun Katajan sprinttiviesti joukkueessa pronssia Keuruulla 2007.


title: Kari Varis

text: Suunnituksessa Varis edustaa Kalevan Rastia. Hän on useana vuonna juossut avausosuuden Kalevan Rastin kolmos-, nelos-, tai vitosjoukkueessa.


title: Bryce Bennett

text: Bryce Bennett (s. 14. heinäkuuta 1992) on yhdysvaltalainen alppihiihtäjä, joka edustaa Squaw Valley Ski Teamia.


title: Bryce Bennett

text: Alppihiihdon maailmancupissa Bennett kilpaili ensimmäisen kerran Lake Louisen supersuurpujottelussa joulukuussa 2013. Ensimmäiset maailmancupin pisteensä hän saavutti Beaver Creekin syöksylaskussa joulukuussa 2015 oltuaan 29:s. Joulukuussa käydyssä Val Gardenan syöksylaskussa hän laski numerolla 57 kuudenneksi laskien näin ensimmäistä kertaa urallaan kymmenen parhaan joukkoon. Parhaimmillaan hän on sijoittunut neljänneksi Val Gardenan ja Bormion syöksylaskuissa joulukuussa 2018.


title: Bryce Bennett

text: Bennett sijoittui Sankt Moritzin MM-kilpailuissa 2017 alppiyhdistetyssä 11:nneksi.


title: Lauri Lepistö

text: Lauri Lepistö (s. 19. syyskuuta 1996) on suomalainen maastohiihtäjä. Hän edustaa Kouvolan Hiihtoseuraa.


title: Lauri Lepistö

text: Rukan SM-kisoissa 2015 Lepistö saavutti viestihopeaa Kouvolan Hiihtoseuran joukkueessa. Alle 20-vuotiaiden MM-kisoissa Romaniassa 2016 hän hiihti pronssia 10 kilometrin perinteisen hiihtotavan kisassa.


title: Plutoniumkarbidi

text: Plutoniumkarbidi (molekyylikaava PuC, "plutoniummonokarbidi") on plutoniumin karbidi. Tarkasti ottaen kyseessä on epästoikiometrinen yhdiste PuC. Se on huoneenlämpötilassa kiinteää ja muodostaa mustia, pintakeskisiä kuutiollisia kiteitä, jotka muistuttavat ruokasuolan (NaCl) kiderakennetta (mutta jossa epästoikiometrisuus aiheuttaa häiriöitä muuten säännölliseen rakenteeseen).


title: Plutoniumkarbidi

text:
Monokarbidin PuC lisäksi ainakin seuraavat plutoniumin karbidit tunnetaan: PuC, PuC, ja PuC. PuC on sovellusten kannalta näistä kuitenkin tärkein yhdiste. Plutoniumkarbideja on tutkittu sangen paljon, koska niitä on suunniteltu käytettäväksi yhdessä uraanikarbidin kanssa uudenlaisena ydinvoimaloiden polttoaineena (UPuC-ydinpolttoaine).
Plutoniummonokarbidi hapettuu ilmassa jo 200–300 °C:n lämpötiloissa. Jauheena se on reaktiivista ja jopa pyroforista. Se syttyy palamaan 400 °C:ssa happi-ilmakehässä.


title: Plutoniumkarbidi

text: Plutoniumkarbidia voidaan valmistaa ainakin näillä reaktioilla:


title: Plutoniumkarbidi

text: Tai plutoniumdioksidista 800–1350 °C:n lämpötilassa:


title: Plutoniumkarbidi

text: PuC hydrolysoituu kuumassa vedessä muodostaen Pu(OH) sekä vedyn ja hiilivetyjen seoksia.


title: Iikka Kivi

text:
Iikka Kivi (s. 1986) on suomalainen koomikko, joka voitti Ylen Naurun tasapaino-kilpailun vuonna 2014.
Hän on käsikirjoittanut Noin viikon uutiset -satiiriohjelmaa.


title: Iikka Kivi

text: Kivi on tunnettu provokatiivisena poliittisena keskustelijana Twitterissä ja Facebookissa, jossa hän on tunnettu työssäkäyvää keskiluokkaa ja erityisesti keski-ikäisiä heteromiehiä kritisoivista päivityksistään. Kivi on kertonut ahdistelleensa naisia, mutta määrittelee itsensä nykyään feministiksi ja on kirjoittanut mielenterveyteen liittyvää self-help-kirjallisuutta. Puoluepoliittisesti hän kannattaa Vasemmistoliittoa.


title: Iikka Kivi

text: Kivi on kotoisin Ylivieskasta mutta asuu Oulussa.


title: Armas Helle

text: Armas Helle (vuoteen 1900 Gröndahl, s. 1882 Kotka) oli suomalainen osuustoimintamies, joka oli merkittävä vaikutus Suomen osuuskauppojen kehitykseseen 1900-luvun alussa. Vuoden 1918 sisällissodan aikana Helle toimi kansanvaltuuskunnan kauppa-asiamiehenä Neuvosto-Venäjällä, jonne hän myös sodan päätyttyä jäi.


title: Armas Helle

text: Kotkassa nahkuri Karl Gröndahlin ja Anna Sofia Pakkasen perheeseen syntynyt Helle palveli Venäjän armeijassa ja osallitui vuosien 1904–1905 Japanin sotaan taistellen Aleksei Kuropatkinin joukoissa Mantšuriassa. Suomeen palattuaan hän lähti mukaan osuustoimintaliikkeeseen ja työskenteli 1906–1914 Suomen Osuuskauppojen Keskuskunnan toimijäsenenä ja vuodesta 1916 lähtien Viipurin Osuusliikkeen toimitusjohtajana.


title: Armas Helle

text: Sisällissodan sytyttyä Helle valittiin helmikuun 1918 alussa Kulutusosuuskuntien Keskusliiton tilintarjastaksi. 14. helmikuuta hänet nimitettiin Suomen kansanvaltuuskunnan elintarvikeviraston kauppa-asiamieheksi tehtävänään ostaa viljaa Siperiasta ja toimittaa sitä elintarvikepulan vaivaamaan Suomeen. Helle ehti lähettää Suomeen yli 300 junavaunullista viljaa. Ensimmäinen, niin sanottu suuri viljajuna saapui Helsinkiin 30. maaliskuuta Jaakko Rahjan johtamana, mutta loput vaunulastit jäivät Pietariin, kun niitä ei rajan sulkeuduttua pystytty lähettämään eteenpäin.


title: Armas Helle

text: Sisällissodan jälkeen Helle jäi Neuvosto-Venäjälle, jossa hän työskenteli muun muassa metsätalouden palveluksessa Karjalan tasavallassa. Helteen kohtalo ei ole tiedossa, mutta ilmeisesti hän selvisi Stalinin vainoista ja asui toisen maailmansodan jälkeen Leningradissa.


title: Armas Helle

text: Helle oli naimisissa Maria Teresia Helteen kanssa. Hänen veljiään olivat Johannes Väinö Helle (1884–1911) sekä kaksoisveljet Jalo Aura ja Ilmari Aura.


title: Leena Valkeapää

text: Leena Marja Valkeapää (o.s. "Ikonen", s. 1964 Mynämäki) on suomalainen kuvanveistäjä, ympäristötaiteilija ja taiteen tohtori. Valkeapää on opiskellut Limingan taidekoulussa ja Turun piirustuskoulussa, josta hän valmistui kuvanveistäjäksi vuonna 1991. Hän jatkoi taidekasvatuksen opintoja Taideteollisessa korkeakoulussa, josta valmistui vuonna 2004 taiteen maisteriksi.


title: Leena Valkeapää

text: Valkeapää väitteli taiteen tohtoriksi vuonna 2011 Aalto-yliopiston taideteollisessa korkeakoulussa. Hänen väitöskirjansa "" "(In Nature, a dialogue with the works of Nils-Aslak Valkeapää)" käsittelee porosaamelaista elämäntäpaa ja kulttuuria Nils-Aslak Valkeapään runojen, ruotsinsaamelaisen poromiehen ja kirjailijan Johan Turin tekstien ja suomalaisen poromies Oula A. Valkeapään viestien avulla tutkittuna. Kaikki kolme miestä ovat saamelaisia. Oula A. Valkeapää on Leena Valkeapään puoliso ja Nils-Aslak Valkeapään sisarenpoika.


title: Leena Valkeapää

text: Leena Valkeapää on opettanut muun muassa kuvanveistoa, ympäristötaidetta ja ympäristökasvatusta eri oppilaitoksissa vuosina 1991–2010. Hän on osallistunut yhteis- ja ryhmänäyttelyihin ja pitänyt yksityisnäyttelyitä pääosin Suomessa. Hänen tunnetuin ympäristötaideteoksensa on haponkestävistä teräskonstruktioista tehty "Jäähuntu" (1999) Turun Tuomaansillan viereisessä kallioleikkauksessa.


title: GC Team

text: GC Team (PB Team) oli vaasalainen salibandyseura, joka perustettiin vuonna 2008. Joukkue pelasi kaudella 2012–2013 Pohjanmaan miesten II-divisioonassa, jonka jälkeen seura lopetti toimintansa.


title: GC Team

text: Joukkue herätti paljon keskustelua ja jakoi mielipiteitä ylimielisen provosoinnin vuoksi nousten kulttimaineeseen salibandypiireissä. GC Team tuli tunnetuksi dominoivasta pelistä ja julkisista lausunnoista sosiaalisessa mediassa. GC-perheen tunnetuimpia jäseniä ovat jääkiekkoilijat Henry Hietaharju ja Antti Tuores, jalkapalloilijat Jani Kujanpää ja Jani Takala sekä Suomen menestyneimpiä miesmalleja oleva Tatu Timonen.


title: GC Team

text: Joukkue pelasi myös nimellä Gatecrashers paikallista kapunkisarjaa, Aurinkoliigaa vuosina 2002-2007. Gatecrashers teki jonkinnäköistä historiaa venyttämällä tappiottomien otteluiden putken 24 pelin mittaiseksi, häviten vuosina 2003-2006 ainoastaan 2 ottelua. Joukkue teki paluun Aurinkoliigaan nimellä Lepatiittos, ja pelasi sarjassa vuosina 2009-2015.


title: GC Team

text: Salibandyliitto:


title: GC Team

text: Aurinkoliiga:


title: Luettelo Suomen työväenliikkeen varhaisvuosien vaikuttajista

text: Tämä luettelo sisältää henkilötietoja suomalaisessa työväenliikkeessä ennen Suomen itsenäistymistä vuonna 1917 vaikuttaneista henkilöistä, joista Wikipediassa ei ole omaa artikkelia.


text: Olof "Ola" Castrén (1. elokuuta 1882 Helsinki – 25. tammikuuta 1913 Helsinki), Helsingin yliopistossa opiskellut filosofian tohtori, väitöskirja "De sociala strömningarna i Frankrike på Ludvig XIV:s tid" (1911). Oli lyhyen aikaa mukana Helsingin ruotsalaisen työväenyhdistyksen toiminnassa syksystä 1902 lähtien, jolloin sen yhteyteen perustettiin ylioppilaiden nuorisoklubi. Kirjoitti vuonna 1906 Hakaniemen mellakan jälkeen "Framtid"-lehteen artikkelin, jossa sanoi sosialidemokraattien ennustaneen yhteiskunnallisen kehityksen suunnan oikein ja mainitsi heidän jatkossa edustavan merkittävää voimaa. Isä päätoimittaja Robert Castrén ja veli kirjallisuudentutkija Gunnar Castrén.


text: Jaakko Kemppainen (1869–1931), räätälimestari ja Oulun työväenyhdistyksen puheenjohtaja. Mukana työläisaktivistien toiminnassa, osallistuen mm. kagaalin järjestämään Bodenin kokoukseen maaliskuussa 1904. Myöhemmin jääkäriliikkeen etappimies Oulussa yhdessä värvääjinä toimineiden Hannes Uksilan ja Yrjö Mäkelinin kanssa.


text: August Kukkola, Finlaysonin Tampereen puuvillatehtaan värjäri, joka tunnettiin lempinimellä "Partaäijä". Oli perustamassa Finlaysonin värjärien ammattiosastoa vuonna 1900 ja suurlakon aikana lokakuussa 1905 hänen aloitteestaan perustettiin Finlaysonin tehtaiden sosialidemokraattinen ammattiosasto. Kuului myös Tampereen suurlakkokomiteaan ja oli mukana Suomen Ammattijärjestön perustavassa kokouksessa 1907. Osallistui vielä Tampereen työväenyhdistyksen 80-vuotisjuhlaan 1966.


text: Abraham "Aappo" Käärmekangas (myös Kärmekangas), puuseppä Viipurista. Toimi vaikuttajana mm. nuorelle Yrjö Sirolalle. Heinäkuussa 1899 mukana Suomen Työväenpuolueen perustavassa kokouksessa, jossa kannatti sosialistista linjaa ja valittiin puoluehallitukseen. Muutti mahdollisesti myöhemmin Kanadaan.


text: Gustaf Viktor Lehtonen (1852 Taivassalo – 1922 Taivassalo), kansakoulunopettaja ja wrightiläisen työväenliikkeen vaikuttaja. Perusti maaliskuussa 1887 Porin Työväenyhdistyksen yhdessä sanomalehtimies Matti Kauppisen kanssa.


text: J. E. Lillnix, räätäli ja Vaasan työväenyhdistyksen johtohahmo. Työväenliikkeen veteraani, joka oli mukana jo 1899 Suomen Työväenpuolueen perustavassa kokouksessa, kannattaen siellä sosialistista linjaa. Vuonna 1906 Oulun puoluekokouksessa menettelytapakysymystä pohdittaessa tuli tunnetuksi lausahduksestaan "”Ollaan joko sosialidemokraatteja tahi vallankumouksellisia, mutta molempia yhtaikaa ei voi olla.”" SDP:n ehdokkaana vielä vuoden 1933 eduskuntavaaleissa sekä kunniaveteraanina 1952 puoluekokouksessa Helsingissä yhdessä Ida Aalle-Teljon kanssa.


text: Vendla Lundelin (1862–1949), kirjaltaja ja Tampereen työväenyhdistyksen pitkäaikainen kuoronjohtaja. Vuodesta 1897 lähtien mukana Suomen Kirjaltajaliiton toiminnassa. Työskenteli myös opettajana 1911 lakkautetussa Massunmäen koulussa, joka sijaitsi Tampereen Kyttälän kaupunginosan Pellavatehtaanmäellä. Tampereen suurlakkokomitean jäsen vuoden 1905 suurlakon aikana sekä Tampereen äänioikeuskomitean jäsen 1905–1906. Lundelinin isä oli kuoronjohtaja Fredrik Lundelin ja sisaruksia muusikot Sikstus, Fredrika ja August Lundelin. Kaikista on Vendlan ohella henkilökuva Helvi Jokisen tamperelaisia kulttuurivaikuttajia esittelevässä kirjassa "Renkaita suvannon pinnassa" (1947). Kansan Sivistysrahaston alaisuudessa toimii nykyään "S.B., Frederik ja Vendla Lundelinin rahasto".


text: Johan Bernhardsson (John Bernhard) Mannerstam (s. 25. marraskuuta 1883 Helsinki), suoritti oikeustieteellisen tutkinnon Helsingin yliopistossa 1906. Mukana työläisaktivistien toiminnassa kannattaen vallankumouksellista linjaa. Vuoden 1906 Viaporin kapinan aikana kuului punakaartin johtoon yhdessä Johan Kockin ja Jean Boldtin kanssa. Lähti maanpakoon Kanadaan ja työskenteli toimittajana Ontarion Port Arthurissa ainakin vuonna 1909. Avioitui tammisaarelaisen Elin Emilia Hagströmin (s. 1880) kanssa 1905, pariskunnalle syntyi myöhemmin kahdeksan lasta.


text: Emil Arvid Metsäranta, ammattiyhdistysmies Helsingistä, joka toimi muun muassa Suomen Ammattijärjestön sihteerinä 1921–1924. Puoliso vuodesta 1921 kansanedustaja Elsa Metsäranta.


text: Kaarlo Sandelin (myöh. Salmelin / Salmela, s. 1875), "Kansan Lehden" toimittaja Tampereelta. Oli 1898 perustamassa lehteä julkaissutta Tampereen Työväen Sanomalehti Osakeyhtiötä, kuuluen sen suurimpiin osakkaisiin yhdessä Anton Salakarin ja Akusti Samuel Vuorelan kanssa. Tampereen suurlakkokomitean jäsen vuoden 1905 suurlakon aikana.


text: Hannes Stolt, ruotsinkielinen toimittaja Uudeltamaalta. Vuoden 1918 sisällissodan jälkeen pidetyssä suuressa sosialidemokraattisen työväen kokouksessa valittiin SDP:n väliaikaiseen puoluetoimikuntaan. "Arbetarbladetin" päätoimittaja vuonna 1921. Puoliso Gustaf Wistbackan tytär Edith (k. 1958). Haudattu Helsinkiin Kulosaaren hautausmaalle.


text: Gustaf Alfred Wistbacka (s. 7. helmikuuta 1864 Teerijärvi), Pohjanmaalla syntynyt puuseppä, joka muutti Helsinkiin 1886. Aloitteentekijä Helsingin ruotsalaisen työväenyhdistyksen perustamisessa vuonna 1898 ja toimi sen ensimmäisenä puheenjohtajana. Kuului myös 1899 perustetun Finlands Svenska Arbetarförbundin ensimmäisiin johtohahmoihin. Lähti siirtolaiseksi Pohjois-Amerikkaan ilmeisesti jo vuoteen 1901 mennessä. Wistbackan tytär Edith (k. 1958) avioitui "Arbetaren"-lehden päätoimittajan Hannes Stoltin kanssa ja toimi myös itse työväenliikkeessä.


title: Jaakko Kemppainen

text: Jaakko Abram Kemppainen (26. marraskuuta 1904 Oulu – 11. helmikuuta 1988 Oulu) oli suomalainen poliitikko. Kemppainen toimi Kokoomuksen kansanedustajana vuosina 1958–1970 edustaen Oulun läänin vaalipiiriä. Kunnallispolitiikassa Kemppainen toimi Oulun kaupunginvaltuuston ja -hallituksen jäsenenä, joista valtuustossa hän oli varapuheenjohtaja. Kemppainen toimi presidentin valitsijamiehenä vuosina 1962 ja 1968.


title: Jaakko Kemppainen

text: Kemppainen kirjoitti ylioppilaaksi 1925, suoritti ylemmän oikeustutkinnon 1931 ja sai varatuomarin arvon 1934. Politiikan ulkopuolella Kemppainen toimi Kemin tuomiokunnan tuomarin apulaisena ja notaarina Oulussa 1931–1937, Oulun kaupunginvoutina 1937–1944 sekä Säästöpankki Sammon toimitusjohtajana Oulussa 1944–1969.


title: Yliopistovaltaus

text: Yliopistovaltaus tarkoittaa yliopiston rakennuksen tai sen osan, tilan tai keskeisen symbolin ottamista haltuun yleensä ilman lupaa. Yliopistovaltaus on protestin, aktivismin ja mielenosoituksen muoto sekä suoraan demokratiaan kuuluva yhteiskunnallisen vaikuttamisen tapa. Yliopistovaltauksella pyritään yleensä vaikuttamaan opiskelijoiden asemaan tai heitä koskeviin päätöksiin, vastustamaan esimerkiksi opintososiaalisia heikennyksiä tai puolustamaan opiskelun maksuttomuutta. Valtaus katsotaan kuuluvaksi kokoontumisvapauden piiriin Euroopan neuvoston ihmisoikeussopimuksessa (artikla 11). Yliopistovaltaukset saavat yleensä julkista huomiota.


title: Yliopistovaltaus

text: Suomen tunnetuin yliopistovaltaus oli Vanhan valtauksena tunnettu Helsingin yliopiston vanhan ylioppilastalon valtaus 25.8.1968. Valtauksessa vaadittiin muutoksia yliopiston hallintoon ja opetukseen. Vanha ylioppilastalo vallattiin uudelleen vanhan valtauksen 40-vuotisaattona 24.11.2008 osana opiskelijoiden Opiskelijatoiminta-liikettä . Opiskelijatoiminta-liikkeen tavoitteena oli vaikuttaa (1.1.2010 voimaan tulleeseen) uuteen yliopistolakiin, jonka nähtiin muuttavan yliopistot yrityksiksi ja keskittävän valtaa yliopiston johdolle ja ulkopuolisille .


title: Yliopistovaltaus

text: Helsingin yliopiston hallintorakennus vallattiin 13.2.1990. Valtauksella kiinnitettiin huomiota opiskelijoiden oikeusturvaan ja vaikutusmahdollisuuksiin. Sama rakennus vallattiin myös 19.2.2009 osana yliopistolaisten valtakunnallista toimintapäivää, jolla vastustettiin uutta yliopistolakia .


title: Yliopistovaltaus

text: Helsingin yliopiston Porthania-rakennus on vallattu 2000-luvulla useaan otteeseen. Vuonna 2006 se vallattiin osana kaksipäiväistä opiskelijalakkoa (7.-8.12.), jolla vaadittiin opiskelijoiden toimeentulon kohentamista esimerkiksi opintorahan perusosaa nostamalla. Vuoden 2010 Porthanian valtaus oli vastalause uuden yliopistolain voimaantulon jälkeen heränneelle keskustelulle opintoaikojen lyhentämisestä ja lukukausimaksuista. Valtaus nimitteen Porthanian kommuuniksi maaliskuussa 1871 perustetun Pariisin kommuunin muistoksi ja valtauksessa vaadittiin perustuloa ja hallinnon saneluvallan korvaamista opiskelijalähtöisyydellä.


title: Yliopistovaltaus

text: Porthanian valtaus 2015 tapahtui ammattiyhdistysliikkeen 18.9.2015 järjestämän #STOP -palkansaajien mielenilmauksen päätteeksi. Valtauksessa pohdittiin keinoja vastustaa Suomen hallituksen esittämiä yliopistojen menoleikkauksia. Suomen pisimmässä yliopistovaltauksessa vieraili satoja ihmisiä.


title: Yliopistovaltaus

text: Tampereen yliopiston päärakennus vallattiin 22.4.2009 Toimiva yliopisto -verkoston organisoiman Autonomisen opiskelun ja toiminnan viikon yhteydessä. Toimintaviikko oli osa noin 30 maassa vietettyä Reclaim your education -viikkoa. Valtauksella puolustettiin maksutonta ja autonomista yliopistoa koulutuksen yksityistämistä ja kaupallistumista vastaan. Samalla valtaus oli osa valtakunnallista toimintaa uutta yliopistolakia vastaan..


title: Yliopistovaltaus

text: Koulutusleikkauksia vastustava Koulutuslakko-liike valtasi 2.12.2015 Turun yliopiston Yliopistonmäellä sijaitsevan Luonnontieteidentalon. Valtauksella vastustetaan kaikkiin koulutusasteisiin kohdistuvia menoleikkauksia ja puolustetaan yliopiston autonomiaa. Valtauksessa on mukana opiskelijoita ja henkilökuntaa Turun yliopistosta, Åbo Akademista, Turun ammattikorkeakoulusta ja Turun Taideakatemiasta.


title: Yliopistovaltaus

text: Opiskelijat julkaisivat 4.12.2015 julkilausuman koulutusleikkauksia vastaan.


title: Yliopistovaltaus

text: Tampereen yliopiston Linna-rakennus vallattiin 4.12.2015 osana Koulutuslakko-liikettä. Valtauksella vastustettiin koulutusleikkauksia ja puolustettiin sivistystä. Valtaus oli puoluepoliittisesti sitoutumaton ja siihen osallistui yliopiston opiskelijoita ja henkilökuntaa. Valtaus häädettiin yöllä 5.12.2015. Kysymyksessä oli ensimmäinen kerta Suomen historiassa, kun valtaajat poistetaan yliopistolta poliisin toimesta.


title: Queen Charlotte

text: Queen Charlotte voi tarkoittaa seuraavia aluksia:


title: HMS Adamant (A164)

text: HMS Adamant (viirinumerot F64 ja A164) oli Britannian Kuninkaallisen laivaston sukellusveneiden emälaiva.


title: HMS Adamant (A164)

text: Alus tilattiin 1. maaliskuuta 1939 Belfastista Harland and Wolffilta. Sen köli laskettiin 18. toukokuuta 1939 telakkanumerolla 1023, ja se laskettiin vesille 30. marraskuuta 1940. Alus valmistui 28. helmikuuta 1942.


title: HMS Adamant (A164)

text: Alus kykeni huoltamaan saman aikaisesti yhdeksää sukellusvenettä ja majoittamaan näiden veneiden miehistöt.


title: HMS Adamant (A164)

text: Alus sijoitettiin palvelukseenotettaessa Itäiseen laivastoon Colomboon emälaivaksi 4. sukellusvenelaivueeseen, johon kuului yhdeksän T-luokan sukellusvenettä sekä HMS "Rorqual". Alus oli tehtävässä huhtikuusta 1943 huhtikuuhun 1945, jolloin se siirtyi laivueen kanssa Fremantleen Australiaan.


title: HMS Adamant (A164)

text: Vuonna 1950 alus palasi Britanniaan, jossa se oli vuoteen 1954 saakka reservilaivaston komentajan lippulaivana Portsmouthissa. Tehtävässä ollessaan alus osallistui 1953 kuningatar Elisabet II:n kruunajaisten yhteydessä pidettyyn laivastokatselmukseen.


title: HMS Adamant (A164)

text: Lokakuussa 1954 alus siirrettiin 3. sukellusvenelaivueen emälaivaksi Rothesaynlahdelle, missä se oli aina lokakuuhun 1957 saakka. Alus siirrettiin Faslaneen, missä se oli vuoteen 1962 asti. Vuoden 1964 alussa alus siirrettiin 2. sukellusvenelaivueen emälaivaksi Devonportiin, ja maaliskuussa 1966 alus sijoitettiin poistolistalle. Syyskuussa 1970 alus saapui Inverkeithingiin romutettavaksi.


title: HMS Adamant (1780)

text: HMS Adamant oli Britannian kuninkaallisen laivaston Portland-luokan vuonna 1780 vesillelaskettu 50-tykkinen neljännen luokan alus, joka osallistui Yhdysvaltain vapaussodan, Ranskan vallankumoussotien ja Napoleonin sotien taisteluihin.


title: HMS Adamant (1780)

text: Alus tilattiin 13. marraskuuta 1776 Liverpoolista Peter Bakerilta. Sen köli laskettiin 6. syyskuuta 1777, ja se laskettiin vesille 24. tammikuuta 1780. Alus valmistui 12. elokuuta Plymouthissa. Sen valmistuskustannukset olivat 16 313 puntaa 13 shillinkiä ja 10 pennyä tai 27 497 puntaa ja 3 shillinkiä sisältäen varustamisen.


title: HMS Adamant (1780)

text: Alus otettiin palvelukseen marraskuussa 1779 päällikkönään Gideon Johnstone, ja se lähti Pohjois-Amerikkaan 13. elokuuta 1780. Alus oli 16. maaliskuuta 1781 vara-amiraali Mariot Arbuthnothin laivasto-osastossa Cape Henryn taistelussa ja 5. syyskuuta Chesapeakenlahden taistelussa. Johnstone luovutti aluksen päällikkyyden helmikuussa 1782 David Gravesille. Alus palasi saattueen mukana Britteinsaarille joulukuussa. Se poistettiin palveluksesta huhtikuussa 1783, ja se siirrettiin telakalle, missä se oli toukokuusta syyskuuhun.


title: HMS Adamant (1780)

text: Alus palasi palvelukseen kesäkuussa 1783 päällikkönään William Kelly. Se lähti varustamisen päätyttyä 22. marraskuuta Leeward saarille, jossa se oli kolme vuotta amiraali Sir Richard Hughesin lippulaivana. Alus poistettiin palveluksesta syyskuussa 1786, minkä jälkeen se siirrettiin modernisoitavaksi. Alus varustettiin elokuusta 1787 toukokuuhun 1789 Sheernessissä lippulaivaksi, ja se palasi palvelukseen helmikuussa 1789 päällikkönään David Knox. Amiraali Hughes nosti jälleen lippunsa aluksella, minkä jälkeen se lähti kesäkuussa Nova Scotiaan. Alus palasi kesäkuussa 1792 Britteinsaarille, missä se poistettiin palveluksesta. Alus varustettiin reserviin siirtoa varten Plymouthissa heinäkuussa.


title: HMS Adamant (1780)

text:
Alus palautettiin palvelukseen huhtikuussa 1793 päällikkönään William Bentinck.
Alus romutettiin kesäkuussa 1814 Sheernessissä.


title: HMS Adamant

text: HMS Adamant voi tarkoittaa seuraavia Britannian kuninkaallisen laivaston aluksia:


title: Wasted puppets

text: Wasted Puppets on vuonna 2011 perustettu rovaniemeläinen rock-yhtye. Bändin musiikkia voisi luonnehtia klassiseksi rockiksi, mutta siinä on vivahteita myös muista rockmusiikin tyylilajeista. Yhtye sai alkunsa Anssi Tuomikosken ja Jani Klemetin akustisesta duosta, joka hyvin pian kasvoi kokonaiseksi bändiksi rumpalin ja basistin liittyessä yhtyeeseen. Samalla he alkoivat säveltää omaa musiikkia ja Beg For More -EP julkaistiin vuonna 2013 Inverse Records levy-yhtiön kautta. EP:n Roadkill kappaleesta kuvattiin myös musiikkivideo.


title: Wasted puppets

text: Seuraavan kokonaan akustisen julkaisun yhtye äänitti ja tuotti itse Rovaniemen maaseudulla. Julkaisu on nimeltään "Cabin Sessions" vuonna 2014.


title: Wasted puppets

text: Vuoden 2014 kesällä yhtyeellä oli kasassa jo levyllinen kappaleita ja he aloittivat pitkäsoiton äänittämisen ja ensimmäinen pitkäsoitto "Puppet Show" julkaistiin maaliskuussa 2015. Kappaleet ovat saaneet radiosoittoa varsinkin ulkomailla ja myös kotimaisilla radiokanavilla. Albumilta kuvattiin musiikkivideo kappaleesta Black Tar Medicine.


title: Wasted puppets

text: Bändi on keikkaillut ympäri Suomen ja lämmitellyt esim. Poisonblackia ja soittanut mm. loppuunmyydyssä Pyhä Unplugged -tapahtumassa. Merkittävin keikka tähän mennessä on ollut esiintyminen vuoden 2016 Kuopiorockissa.


title: Wasted puppets

text: Kokoonpanossa ovat vaikuttaneet:


title: Wasted puppets

text: Julkaisut:


title: Kuparihydroksidi

text: Kuparihydroksidi (Cu(OH)) on kupari- ja hydroksidi-ionien muodostama epäorgaaninen ioniyhdiste. Yhdistettä voidaan käyttää muun muassa muiden kupariyhdisteiden valmistamiseen, fungisidina ja väriaineena.


title: Kuparihydroksidi

text: Huoneenlämpötilassa kuparihydroksidi on vasta saostettuna geelimäistä vaaleansinistä ainetta, joka muuttuu varovasti kuivattaessa sinertävänvihreäksi jauheeksi. Yhdiste on käytännöllisesti katsoen veteen liukenematonta ja liukoisuus 25 °C:n lämpötilassa on 3,0·10 g/l. Yhdiste liukenee helposti happoihin, mutta on myös luonteeltaan hieman amfoteerista liueten väkeviin hydroksidiliuoksiin muodostaen kompleksi-ioneja kuten trihydroksokupraatti-ionin [Cu(OH)] tai tetrahydroksokupraatti-ionin [Cu(OH)]. Kuumennettaessa yhdiste hajoaa helposti kupari(II)oksidiksi. Myös ammoniakkiliuokset muodostavat yhdisteen kanssa komplekseja.


title: Kuparihydroksidi

text: Kuparihydroksidia voidaan valmistaa saostamalla sitä kuparisuolaliuoksista emäksen kuten hydroksidien tai ammoniakin avulla. Toinen tapa on käsitellä veteen liukenemattomia kuparikarbonaattia tai kuparifosfaattia hydroksidiliuosten avulla. Lämpötilaa säätämällä voidaan kontrolloida muodostuvan geelimäisen saostuman partikkelikokoa.


title: Kuparihydroksidi

text: Kuparihydroksidista voidaan valmistaa muita kuparisuoloja esimerkiksi kuparikloridia, kuparioksikloridia, kupariasetaattia, kupariglukonaattia, kuparinitraattia ja kuparisaippuoita, jotka ovat kuparin ja rasvahappojen suoloja. Kuparihydroksidia käytetään myös viskoosin valmistuksessa, fungisidina muun muassa kasvien siemenien suojaamiseen, polysulfidikumien vulkanoinnissa, ja sinisenä pigmenttinä. Orgaanisen kemian synteeseissä kuparihydroksidia käytetään Ullmann-kondensaatioiden katalyyttinä ja karboksyylihappojen muodostamiseen hydratsideista.


title: HMS Africa (1761)

text: HMS Africa oli Britannian kuninkaallisen laivaston vuonna 1761 vesillelaskettu Essex-luokan 64-tykkinen kolmannen luokan linjalaiva.


title: HMS Africa (1761)

text: Alus tilattiin 31. tammikuuta 1759 Blackwallista John Perryltä. Sen köli laskettiin 7. toukokuuta ja alus nimettiin 14. marraskuuta. Alus laskettiin vesille 1. elokuuta 1761. Sen sopimuksen mukaiset valmistuskustannukset olivat 21 742 puntaa 10 shillinkiä ja 9 pennyä.


title: HMS Africa (1761)

text: Alus otettiin palvelukseen syyskuussa 1761 Välimeren laivastoon päällikkönään Alexander Hood. Se palasi Britteinsaarille huhtikuussa 1763 ja se poistettiin palveluksesta Portsmouthissa toukokuussa. Alus palautettiin palvelukseen joulukuussa päällikkönään John Leveson Gower. Se oli Länsi-Intiassa vuonna 1764, mistä alus palasi Britteinsaarille marraskuussa 1765 ja se poistettiin palveluksesta. Alus myytiin romutettavaksi 900 punnalla 15. heinäkuuta 1774.


title: Macbeth (vuoden 2015 elokuva)

text: Macbeth on vuonna 2015 ensi-iltansa saanut sotadraamaelokuva, jonka on ohjannut Justin Kurzel. Sen ovat käsikirjoittaneet Jacob Koskoff, Todd Louiso ja Michael Lesslie perustuen William Shakespearen näytelmään "Macbeth". Michael Fassbender esittää sen nimiroolia ja Marion Cotillard Lady Macbethiä.


title: Utelias

text: Utelias on Simo Heleniuksen veistos Aunelan koulun pihalla Turun Pahaniemen kaupunginosassa. Pronssiin vuonna 1970 valetussa veistoksessa alaston mieshahmo näyttää sukeltavan pää edellä maan sisään.


title: Utelias

text: Turun kaupunki osti veistoksen kipsiluonnoksen kokoelmiinsa vuonna 1969, ja pronssivalos siitä tehtiin seuraavana vuonna. Teoksen alkuperäinen nimi "Epätoivo" vaihdettiin teoksen humoristisuutta paremmin tukevaan nimeen "Utelias". Veistos oli ensin esillä Wäinö Aaltosen museossa, jossa se sai etenkin lapsikatsojien suosiota. Niinpä veistos päätettiin sijoittaa uudelleen jonkin koulun läheisyyteen, ja sijaintipaikaksi valittiin 1973 Aunelan alakoulu Pahaniemessä, osoitteessa Opintie 1.


title: Kaara (televisio-ohjelma)

text: Kaara on suomalainen autoiluohjelma, jossa koeajetaan ja vertaillaan niin uusia kuin käytettyjä autoja ja kerrotaan autoiluun liittyviä vinkkejä. Ohjelman juontajina toimii Antti Liinpää, Mia Pelttari ja Peter Geitel. Ensimmäinen tuotantokausi alkoi TV5-kanavalla 7. syyskuuta 2014. Toinen tuotantokausi alkoi Kutonen-kanavalla 4. lokakuuta 2015.


title: Liikenneturvallisuus

text: Liikenneturvallisuus tarkoittaa eri tienkäyttäjien turvallisuutta mitattuna onnettomuuksien uhrien lukumäärällä. Keskeisiä riskitekijöitä ovat kuljettajat, ajoneuvot ja liikenneväylät. Liikenneturvallisuuden parantamisen avaintekijöitä ovat kuljettajien asenteisiin ja ajotapaan puuttuminen, ajoneuvojen turvallisuuden kehittäminen ja liikenneväylien ylläpito ja parantaminen.


title: Liikenneturvallisuus

text: Vuonna 1997 EuroNCAPilla alettiin testata suosituimpien uusien automallien kestävyyttä erilaisissa onnettomuustilanteissa. Tämä nosti turvallisuuden merkittäväksi kilpailutekijäksi, sillä testeissä havaittiin suuria eroja eri automallien välillä. Liikenneturvallisuuden tutkija Timo Ernvall on sanonut, että riski kuolla vuosimallin 2000 autossa on 30 prosenttia pienempi kuin 1990-luvun alkupuolella valmistetussa autossa. Elektroniikan nopea kehittyminen on myös mahdollistanut onnettomuuksia ehkäisevän ajoneuvotekniikan kehittymisen: Lukkiutumattomat jarrut ja ajonvakautusjärjestelmät ovat yleisiä uusimmissa ajoneuvoissa. Vuosien 2006–2010 liikenneturvallisuusohjelmassa mainitaan myös useita tulevaisuuden järjestelmiä, jotka säätelevät nopeutta ja kaistallapysymistä, varoittavat kuljettajan väsymyksestä, auttavat näkemään pimeässä, estävät ajamasta alkoholin vaikutuksen alaisena, auttavat suunnistuksessa ja nopeuttavat avunpyynnön tekemistä hätätilanteessa. Aina ei kuitenkaan pelkkä tekninen toteutus ole esteenä järjestelmien käyttöönotolle. Asian eteneminen riippuu järjestelmien hinnasta, lainsäädännöstä ja siitä koetaanko järjestelmää edes tarpeelliseksi. Sen vuoksi järjestelmien tutkiminen, analysointi, tiedottaminen ja sen kautta ennakkoluulojen poistaminen on myös tärkeässä osassa ajoneuvotekniikan kehittämisessä.


title: Raskas ajoneuvo

text: Raskas ajoneuvo on kattokäsite kuorma-autoille ja linja-autoille. Liikenneturvallisuustarkasteluissa raskaat ajoneuvot käsitellään usein omana ryhmänään, koska onnettomuudet raskaan liikenteen kanssa ovat usein erittäin tuhoisia.


title: Raskas ajoneuvo

text: Suomessa on noin 130 000 kuorma-autoa ja 15 000 linja-autoa.


title: Ronald Desruelles

text: Ronald Desruelles (14. helmikuuta 1955 Antwerpen – 1. marraskuuta 2015 Patong, Thaimaa) oli belgialainen pikajuoksija ja pituushyppääjä.


title: Ronald Desruelles

text: Desruelles menestyi eritoten sisäradoilla 1970-luvun lopulla ja 1980-luvulla: hän saavutti 60 metrin juoksussa sisäratojen MM-kilpailuista pronssia Pariisissa 1985 ja neljä mitalia sisäratojen EM-kilpailuista, joukossa Euroopan mestaruus Madridissa 1986. Miesten pituushypyssä hän saavutti sisäratojen EM-hopeaa Milanossa 1978. Desruelles voitti miesten pituushypyn kultamitalin vuoden 1980 halli-EM-kilpailuissa, mutta hänet hylättiin dopingrikkomuksen vuoksi. Kesäolympialaisissa Desruelles kilpaili kahdesti, pituushypyssä Montréalissa 1976 ja 100 metrin juoksussa Los Angelesissa 1984. Desruellesin Patrick-veli kilpaili myös olympiatasolla seiväshyppääjänä.


title: Ronald Desruelles

text: Desruelles teki itsemurhan 60-vuotiaana hotellissa Thaimaan Patongissa. Hän omisti alueella talousvaikeuksissa olleita ravintoloita. Lehdistön mukaan Desruelles oli ollut kuolinpäivänään humalassa ja lähettänyt naisystävänsä ulos asunnosta. Kun tämä oli palannut tuntia myöhemmin, Desruelles oli löytynyt hirttäytyneenä asunnon kylpyhuoneesta. Hän oli jättänyt jälkeensä kaksi kirjettä, joista toisessa hän pyysi ravintoloidensa johtajaa myymään kiinteistöt ja maksamaan kaupasta saaduilla rahoilla kertyneet velat ja työntekijöidensä palkat.


title: Chaoxianin luola

text: Chaoxianin luola () eli Chaoxiandong sijaitsee Yanshanin kylässä Chaoxianin piirikunnassa, joka kuuluu Anhuin maakuntaan. Luolasta on löytynyt ihmisen jäänteet, joilla on sekä "Homo erectuksen" että "Homo sapiensin" piirteet.


title: Chaoxianin luola

text: Yanshanin kylän vieressä olevalla noin 500 metriä korkealla Yanshanin kukkulalla on useita karstimaan vajoamia. Muutama niistä ovat laajentuneet luoliksi, kuten esimerkiksi noin kuuden kilometrin etäisyydellä sijaitseva arkeologisesti mielenkiintoinen Yinshanin luola ja tässä käsiteltävä Chaoxianin luola. Seudun vaikutuspiiriin kuuluu Chao Hun järvi, jonka laskujoki Yuxi He virtaa alueen vierestä ja yhtyy myöhemmin Jangtsen jokeen.


title: Chaoxianin luola

text: Keväällä 1982 saatiin ilmoitus jääkauden aikaisten nisäkkäiden jäännösten löytöpaikasta Yanshanin kukkulalla. Paleontologinen laitos (Institue of Vertebrate Paleontology and Paleoanthropology (IVPP)) ja maakunnan arkeologinen laitos (Anhui Archeological Institute) lähettivät paikalle yhteisen tutkimusryhmän etsimään lisää jäännöksiä ja tutkimaan niiden löytöpaikkaa. Kuukausien työn tuloksena saatiin talteen suuri joukko nisäkkäiden luunkappaleita ja ihmisen takaraivoluun kapple (). Löytöpaikalle palattiin kaivamaan talvella 1983 ja nisäkkäiden luiden lisäksi löydettiin ihmisen yläleuan luu ().


title: Chaoxianin luola

text: Kaivauksissa on tutkittu romahtaneen luolan rinnettä ja rinteestä on löydetty viisi löytöjä sisältävää kerrosta. Kerrosten 1–2 ja 3–5 välissä on kalliota, joten ne eivät ole syntyneet kerrostumalla toistensa päälle. Kaikista kerroksista on löydetty eläinten luita. Ihmisen takaraivoluun kappale ja yläleuan kappale löytyivät toisesta kerroksesta.


title: Chaoxianin luola

text: Takaraivoluu ei ole säilynyt aivan ehjänä. Siitä on lohjennut osia, mutta siitä on voitu päätellä ihmisen kehitysaste verrattain hyvin. Sitä on verrattu muihin samanikäisiin "Homo erecktuksen" ja "Homo sapiensin" jäänteisiin. Kaksi piirrettä yhdeksästä viittaavat erectukseen ja loput yhdeksästä sapiensiin. Takaraivon kyhmy, mihin niskaa tukevat lihakset kiinnittyvät, ei ole kehittynyt täysin nykyihmisen miehen tasolle. Tästä on arveltu, että yksilö olisi ollut nainen.


title: Chaoxianin luola

text: Yläleukaluu ei ole säilynyt ehjänä ja siinä oli löydettäessä kiinni vain osa hampaista. Löytökohdan vierestä löytyi myös irronneita hampaita. Hampaita löytyi yhteensä kahdeksan. Luuston perusteella suun yläosa oli nykyihmiseen verrattuna työntynyt hieman eteen, nenä oli hieman tukevampi ja hampaat olivat leveämmät ja pitempiä. Yläleukaluu muistuttaa hieman enemmän sapiensin kuin erectuksen luuta. Myös hapaissa on kummankin piirteitä.


title: Chaoxianin luola

text: Eläinten fossiileistä tunnistettiin muun muassa hyeena, peuraeläimiä, sika, sapelihammastiikeri ja norsu. Ilmasto oli tuolloin eläinet mieltymyksistä päätellen lämmin ja kostea


title: Chaoxianin luola

text: Hampaista ja luunpalasista teetetyt ajoitukset uraani-isotooppimenetelmällä määrittivät fossiilit 160 000–200 000 vuotta vanhoiksi. Koska monet tuon aikaisten löydöt on ajoitettu uudelleen ja niille on saatu paljon vanhempia ajoituksia, teetettiin niistä vuonna 2010 uudet ajoitukset. Menetelmänä oli uraani-isotooppien massaspektrometrinen ajoitustapa, joka antoi uudeksi iäksi 310 000–360 000 vuotta.


title: Chaoxianin luola

text: Ihmisluiden piirteet ovat olleet hämmentäviä. Mittojen perusteella sekä kehittynyt "Homo erectus" että varhainen "Homo sapiens" tulevat kyseeseen. Niille tutkijoille, jotka uskovat erectuksen kehittyneen Itä-Kiinassa sapiensiksi, molempien piirteiden esiintyminen samassa kallossa on tästä prosessista eräs todiste. Samanlaisia kummallekin sopivia piirteitä on tavattu myös Longtanin luolassa, jossa kuitenkin erctuksen piirteet veivät voiton. Tällä hetkellä ollaan hyväksytty laajalti, että Chaoxianin ihminen on varhainen "Homo sapiens". On myös ehdotettu uutena ajatuksena, että yksilö olisikin edustanut "Homo heidelbergensistä".


title: Ole Roos

text: Sven Ole Roos (2. elokuuta 1934 Kajaani – 18. tammikuuta 2000 Turku) oli suomalainen juristi ja korkeimman oikeuden oikeusneuvos vuodesta 1983. Hän oli Turun hovioikeuden presidentti 1994–2000.


title: Pál Várhidi

text: Pál Várhidi (synt. Vinkovics, 6. marraskuuta 1931 Budapest – 12. marraskuuta 2015) oli unkarilainen jalkapalloilija, jalkapallovalmentaja ja olympiamitalisti.


title: Pál Várhidi

text: Várhidi kuului Unkarin jalkapallomaajoukkueen kokoonpanoon sen voittaessa olympiapronssia Roomassa 1960 ja MM-hopeaa Sveitsissä 1954.


title: Pál Várhidi

text: Várhidi toimi myös päävalmentajana Unkarin pääsarjassa. Hän kuoli 84-vuotiaana 12. marraskuuta 2015 vietettyään viimeiset elinkuukautensa sairaalassa vanhuuteen liittyneiden terveysongelmiensa heikentämänä.


title: Basilius Marttinen

text: Basilius Marttinen eli "Marttis-Pasu" (17. elokuuta 1871 Kuivasmäki, Petäjävesi – 1943) oli suomalainen kulkukauppias ja arkkiveisujen tekijä.


title: Basilius Marttinen

text: Marttisen vanhemmat olivat talollisenpoika Kalle Eerikinpoika (s. 1843) ja Amanda Hermanintytär (s. 1849). Perhe asui Kuivasmäen kylässä Heikkilän talon torpassa josta käytettiin nimeä "Mustonen" tai "Marttinen". Vuonna 1890 Basilius pahoinpiteli torppari Filemon Isokivenmäkeä lyömällä tätä kirveellä selkään mutta hänet vapautettiin tarpeellisten todistusten puuttuessa. Vuonna 1895 hänet tuomittiin väärän asiakirjan tekemsestä 3 vuodeksi kuritushuoneeseen. Vuonna 1905 Marttinen aloitti palvelijoiden välittämisen Keski-Suomesta Oulun seudun maalaistaloihin. Hän jatkoi tätä välitystoimintaa aina syksyyn 1907 saakka. Marttista syytettiin siitä että hän peri kyllä palvelijoita hakeneilta isänniltä pestirahan mutta ei välittänyt kaikissa tapauksissa ketään palveluspaikkaan.


title: Basilius Marttinen

text: Marttinen osti syksyllä 1907 torpan Ylivieskasta ja alkoi harjoittaa sieltä käsin kuparisepän ammattia ja kulkukauppaa. Paikkakuntalaisten huomiota kiinnitti se että Marttiselle tuli runsaasti kirjeitä ja hän käsitteli suuria rahamääriä. Marttisella oli myös torpassaan useita naisseuralaisia ja hänen väitettiin harjoittaneen myös paritusta. Marttinen vangittiin 23. maaliskuuta 1908 ja tällöin selvisi että hän oli johtanut laajaa huijaustoimintaa. Marttinen ja hänen apurinsa käyttivät tekaistua toiminimeä "K. Pitkäkangas Maalaistuotteiden osto- ja myyntiliike Oulu" ja ilmoittelivat keskisuomalaisissa lehdissä ostavansa erilaisia maataloustuotteita, riistaa, nahkoja ym. Toiminimi ilmoitti tilittävänsä rahat myyjille vastaanotettuaan tavarat mutta rahasuorituksia ei koskaan tullut. Pidätettäessä Marttinen ilmoitti olevansa oikeutettu harjoittamaan kyseistä liiketoimintaa koska hän kuului "työväen johtomiehiin".


title: Basilius Marttinen

text: Myöhemmin 1920- ja 1930-luvuilla Marttinen kiersi Petäjävedellä ja lähikunnissa myyden kirjoittamiaan arkkiveisuja ja erilaista rihkamatavaraa sekä itse valmistamiaan puukauhoja ja -lusikoita. Hän toimi myös ompelukoneiden tilausmyyjänä. Kertoman mukaan Marttinen ei antanut valokuvata itseään ainakaan edestä päin.


title: Basilius Marttinen

text: Nimellä "B. Marttinen":


title: Martti Puolakainen

text: Martti Puolakainen (s. 12. elokuuta 1994 Espoo) on suomalais-virolainen jalkapallomaalivahti, joka kaudella 2015 edusti Viron Meistriliigassa pelaavaa JK Tulevik Viljandia.


title: Martti Puolakainen

text: Puolakainen on FC Hongan kasvatti. Hän siirtyi seurasta vuonna 2011 Grankulla IFK:hon, joka pelasi tuolloin Kakkosessa. Puolakaiselle kertyi kolmen kauden aikana vain yksi ottelu seuran paidassa. Kaudeksi 2014 Puolakainen siirtyi Ykkösen Viikinkeihin, jossa hän pelasi kauden aikana yhdeksän ottelua. Kaudeksi 2015 Puolakainen siirtyi toisen kotimaansa Viron pääsarjan Meistriliigan JK Viljandi Tulevikiin. Puolakainen pelasi kauden aikana 12 ottelua ennen kuin purki sopimuksensa lokakuussa 2015.


title: Martti Puolakainen

text: Kaudeksi 2016 Puolakainen siirtyi Kakkosen B-lohkossa pelaavaan Etelä-Espoon Palloon


title: Martti Puolakainen

text: Puolakainen on edustanut Viron nuorten maajoukkueita.


title: The Leftovers

text: The Leftovers on yhdysvaltalainen draamasarja, jonka ovat luoneet Damon Lindelof ja Tom Perrotta. Se perustuu Perrottan samannimiseen romaaniin vuodelta 2011. Sarjaa tehtiin kolme tuotantokautta. "The Leftovers" alkoi HBO-kanavalla 29. kesäkuuta 2014, ja viimeinen jakso esitettiin 4. kesäkuuta 2017.


title: Zdeněk Humhal

text: Zdeněk Humhal (30. joulukuuta 1933 Praha – 24. marraskuuta 2015) oli Tšekkoslovakiaa urheilu-urallaan edustanut lentopalloilija, olympiamitalisti ja Euroopan mestari.


title: Zdeněk Humhal

text: Humhal saavutti Tšekkoslovakian joukkueessa olympiahopeaa Tokiossa 1964. Lisäksi hän saavutti maajoukkueessa kaksi MM-hopeaa ja kaksi Euroopan mestaruutta. Humhal kuoli nukkuessaan 81-vuotiaana 24. marraskuuta 2015. Hän sairasti pitkään Parkinsonin tautia.


title: Rosas

text: Rosas on muun muassa seuraavien henkilöiden sukunimi:


title: Jack Pack

text: Jack Pack on vuonna 2014 perustettu brittiläinen swing-yhtye, joka tuli tunnetuksi vuoden 2014 Britain’s Got Talent -kilpailussa, jonka seitsemänneksi se sijoittui. Yhtyeen levy-yhtiönä toimii Syco Music, joka on kilpailun tuomarin Simon Cowellin oma levy-yhtiö.


title: Jack Pack

text: Jack Pack julkaisi lokakuussa 2015 omaa nimeään kantavan esikoisalbuminsa, joka sisältää kymmenen kappaletta, joista seitsemän on cover-versioita ja kolme yhtyeen omaa kappaletta.


title: Yngve Roschier

text: Torsten Yngve Roschier (23. helmikuuta 1902 Helsinki – 4. syyskuuta 1982 Helsinki) oli suomalainen lääkäri ja lääkintäkenraalimajuri (1969).


title: Yngve Roschier

text: Roschierin vanhemmat olivat Torsten Gustav Roschier ja Toini Nielsen. Hänen ensimmäinen puolisonsa vuodesta 1928 oli Laura Luhtala (k. 1929) ja toinen vuodesta 1934 Martta Stenström. Roschier tuli ylioppilaaksi Helsingin uudesta yhteiskoulusta 1920 ja valmistui lääketieteen lisensiaatiksi 1929, tohtoriksi hän väitteli 1931. Roschier toimi ennen sotia Helsingin yliopiston, puolustusvoimien ja useiden eri sairaaloiden palveluksessa. Suomen olympiajoukkueen lääkäri hän oli neljällä eri vuosikymmenellä, vuosina 1936, 1948, 1952, 1956 ja 1960. Lääkintäeverstiksi hänet ylennettiin 1941. Roschier oli Keskussotilassairaala 1:n johtajalääkäri 1945–1969. Hän sai professorin arvonimen 1966.


title: Ragnar Rosén

text: Ragnar Nikolaus Rosén (29. heinäkuuta 1898 Helsinki – 15. maaliskuuta 1964 Helsinki) oli suomalainen arkistonjohtaja ja historioitsija. Hän sai professorin arvon 1958. Rosén oli Valtionarkiston amanuenssi 1922–1937, Viipurin maakunta-arkiston hoitaja 1937–1940, ulkoministeriön arkistonhoitaja 1940–1945 ja Helsingin kaupunginarkiston hoitaja 1945–1961. Hän julkaisi Suomen keskiajan historiaa ja Kymenlaakson historiaa käsitteleviä tutkimuksia. Hänen päätyönsä oli "Vehkalahden pitäjän historia I" (1936). Rosén kuului "Kansallisen elämäkerraston", "Uuden Sukukirjan", "Suomen historian käsikirjan", "Kotkan historian", "Helsingin kaupungin historian" ja "Kymin historia I:n" toimituskuntiin.


title: Ragnar Rosén

text: Rosén oli Suomen Sukututkimusseuran esimies sekä luovutettujen alueiden historiatoimikunnan, Helsingin nimistötoimikunnan ja Helsingin historiatoimikunnan puheenjohtaja.


title: Lucas Kaufmann

text: Lucas Paz Kaufmann (s. 26. maaliskuuta 1991 Porto Alegre, Rio Grande do Sul, Brasilia) on brasilialainen jalkapalloilija, joka edustaa kaudella Ykkösessä pelaavaa FC Honkaa Pelipaikaltaan Kaufmann on hyökkäävä keskikenttäpelaaja.


title: Lucas Kaufmann

text: Kaufmann siirtyi kotimaastaan portugalilaiseen Mafraan vuonna 2010. Vuonna 2011 hän siirtyi Suomeen ja Kolmosen PK Keski-Uusimaahan. Kaufmann edusti seuraa vuoteen 2012 asti, käyden välillä lainalla Ykkösen PK-35 Vantaassa. Talvella 2013 Kaufmann siirtyi Omanin pääsarjan Al-Shababiin, jossa kauden 2013–2014 loppuun asti. Sopimuksen päätyttyä hän palasi takaisin Suomeen vanhan joukkueensa PKKU:n riveihin Kakkoseen. Kesken kauden Kaufmann siirtyi Ekenäs IF:n väreihin. Joukkue voitti Kakkosen lohkonsa ja nousi karsintojen kautta Ykköseen kaudeksi 2015. Kaufmann pelasi toiseksi korkeimmalla sarjatasolla 24 ottelua ja onnistui maalinteossa neljästi. Erinomaisten otteidensa ansiosta hän voitti kauden päätteeksi myös Ykkösen veikkauspörssin.


title: Lucas Kaufmann

text: Marraskuussa 2015 Kaufmann siirtyi Veikkausliigaan nousseeseen PK-35 Vantaaseen. Hän pelasi kauden aikana 24 ottelua, joissa teki kaksi maalia. Hän pelasi myös seitsemän ottelua lainalla Ekenäsissä.


title: Lucas Kaufmann

text: Helmikuun alussa 2017 Kaufmann teki kuukauden try out -sopimuksen HJK:n kanssa. Hän pelasi HJK:ssa kolme Suomen Cupin ottelua saaden tilastoihinsa yhden syötön. Koeajan jälkeen Kaufmann jäi ilman sopimusta ja siirtyi Ykkösessä pelaavaan FC Honkaan.


title: Lucas Kaufmann

text: Kaufmann valittiin pelatessaan Hongassa Veikkausliigan kuukauden joukkueeseen elokuussa 2018.


title: Holmium(III)jodidi

text: Holmium(III)jodidi (tai "holmiumtrijodidi") on holmiumin yhdiste jodin kanssa, jossa jodi esiintyy hapetusluvulla −I ja holmium +III. Näin muodostuva yhdiste on HoI. Se muodostaa keltaisia heksagonaalisia kiteitä, joiden kiderakenne on samanlainen kuin vismutti(III)jodidilla. Holmiumjodidi on hygroskooppinen aine, joka liukenee veteen.


title: Holmium(III)jodidi

text: Holmiumjodidia voidaan valmistaa suoraan alkuaineista 300 °C:ssa:


title: Holmium(III)jodidi

text: tai elohopeajodidista tyhjiössä 500 °C:n lämpötilassa:


title: Holmium(III)jodidi

text: Holmiumjodidia on käytetty metallihalidilampuissa.


title: Abdallah Djaballah

text: Saad Abdallah Djaballah (s. 2. toukokuuta 1956) on algerialainen poliitikko. Hän johtaa Movement for National Reform -puoluetta, joka tunnetaan myös nimellä MRN ja Islah.


title: Abdallah Djaballah

text: Djaballah oli ehdolla Algerian presidentinvaaleissa vuosina 1999 ja 2004. Ensimmäisistä vaaleista hän vetäytyi viiden muun ehdokkaan kanssa tunteja ennen äänestyksen alkamista mielenosoituksena ennakkoäänestyksessä ilmenneille epäselvyyksille. Molemmat vaalit voitti Abdelaziz Bouteflika.


title: Poseidonin temppeli (Isthmia)

text: Poseidonin temppeli () eli "Isthmian temppeli" oli antiikin aikainen Poseidonille omistettu temppeli Isthmiassa Korintin kannaksella Kreikassa. Sen arkeologinen kohde sijaitsee Loutráki-Perachóra-Ágioi Theódoroin kunnassa lähellä nykyisiä Kyrás Vrýsin ja Isthmían kyliä.


title: Poseidonin temppeli (Isthmia)

text: Temppeli oli keskeisin osa Isthmian Poseidonin pyhäkköaluetta, jolla järjestettiin muun muassa Isthmian kisat. Paikka on ollut kulttikäytössä viimeistään 1100-luvulta eaa. lähtien. Temppeli rakennettiin alun perin arkaaisella kaudella noin vuonna 700 eaa. Se tuhoutui tulipalossa noin vuonna 480–470 eaa. Uusi temppeli rakennettiin noin vuonna 465–450 eaa. Myös se vaurioitui pahoin Spartan hyökkäystä seuranneessa tulipalossa vuonna 390 eaa. Tämän jälkeen se rakennettiin jälleen uudelleen; nykyisin paikalla olevat rauniot ovat tästä rakennusvaiheesta. Koska Korintin kannas oli keskeinen kulkureitti, temppeli kärsi myöhemminkin usein sodista.


title: Poseidonin temppeli (Isthmia)

text: Pyhäkköalue hylättiin 300-luvulla jaa. Theodosius II:n aikana 400-luvulla suuri osa temppelin kivistä käytettiin kannaksen yli rakennetun Heksamilion-muurin rakentamiseen.


title: Poseidonin temppeli (Isthmia)

text: Temppelin järjestelmälliset arkeologiset kaivaukset suoritettiin vuosina 1959–1967 Oscar Broonerin johdolla. Arkeologisia tutkimuksia pyhäkköalueella oli suoritettu jo vuodesta 1883 lähtien. Kaivauksia ovat suorittaneet Chicagon yliopisto ja Ohion osavaltionyliopisto. Ne jatkuvat edelleen.


title: Poseidonin temppeli (Isthmia)

text: Temppeli edusti doorilaista tyyliä. Arkaaisessa temppelissä oli 7 x 19 puista pylvästä. Se oli poikkeuksellisen pitkä leveyteensä nähden. Myöhemmässä temppelissä oli 6 x 13 pylvästä. Temppelissä oli muun muassa Poseidonin ja Amfitriten kulttipatsaat sekä Palaimonin, jonka kunniaksi Isthmian kisat oli perustettu, patsas.


title: Poseidonin temppeli (Isthmia)

text: Temppelin itäpuolella oli noin 40 metriä pitkä alttari. Pyhäkköalue oli ympäröity temenosmuurilla.


title: Poseidonin temppeli (Sunion)

text: Poseidonin temppeli eli "Sunionin temppeli" ("Sounionin temppeli") on antiikin aikainen Poseidonille omistettu temppeli Sunionin (nyk. Soúnio) niemellä Attikassa Kreikassa. Antiikin aikana se sijaitsi Sunionin demoksessa. Temppelin arkeologinen kohde sijaitsee nykyisessä Lavreotikín kunnassa lähellä Káto Soúnion kylää, noin 70 kilometriä Ateenasta kaakkoon.


title: Poseidonin temppeli (Sunion)

text: Temppeli rakennettiin klassisella kaudella noin vuonna 444–440 eaa. Sen rakensivat ateenalaiset Perikleen toimeksiannosta, ja sen suunnitteli mahdollisesti sama arkkitehti, joka suunnitteli myös Ateenan Agoralla olevan Hefaistoksen temppelin. Temppeli korvasi paikalla olleen vanhemman, keskeneräiseksi jääneen arkaaisen temppelin, jonka rakennustyöt olivat alkaneet noin vuonna 490 eaa. ja joka vaurioitui persialaissotien aikana vuonna 480 eaa. Välivuosina paikalla oli pieni, yksinkertainen temppeli, joka toimi väliaikaisesti Poseidonin kulttikuvan asuntona.


title: Poseidonin temppeli (Sunion)

text: Temppelin paikka Sunionin niemellä oli ateenalaisille henkisesti tärkeä, sillä se oli viimeinen heidän kotiseutunsa Attikan alue, jonka he näkivät purjehtiessaan Egeanmerelle, ja ensimmäinen, jonka he näkivät palatessaan. Siksi paikka omistettiin Poseidonille, jonka muun muassa uskottiin turvaavan merimatkat. Kreikkalaisessa mytologiassa Menelaos pysähtyi niemellä Troijan sodasta palatessaan haudatakseen perämiehensä Frontiin. Temppelin paikka on myös sama, jossa Theseuksen isän Aigeuksen kerrotaan heittäytyneen mereen väärinkäsityksen seurauksena. Paikalta on löydetty arkeologista aineistoa 700-luvulta eaa. Herotodoksen mukaan ateenalaiset viettivät paikalla uskonnollisia juhlia joka neljäs vuosi viimeistään 500-luvulla eaa.


title: Poseidonin temppeli (Sunion)

text: Peloponnesolaissodan aikana temppeli ympäröitiin linnoituksella. Temppeli taantui ajanlaskun alun tienoilla ja sen merkitys väheni siinä määrin, että 100-luvulla Pausanias kuvasi sitä erehdyksessä Sunionin Athenen temppeliksi.


title: Poseidonin temppeli (Sunion)

text: Uudella ajalla paikka sai jäljellä olleista pylväistä nimen Kavokolónes (Καβοκολώνες). Monet romanttisen ajan vierailijat kävivät paikalla ja alueella suoritettiin myös pienimuotoisia tutkimuksia jo 1700-luvun lopulla. Lordi Byron vieraili temppelillä vuonna 1810 ja kirjoitti nimensä yhteen pylvääseen. Alueen varsinaiset tutkimukset alkoivat vuonna 1884 Wilhelm Dörpfeldin johdolla. Järjestelmälliset arkeologiset kaivaukset suoritettiin vuosina 1897–1913 Valérios Stáisin johdolla. Raunioiden kunnostus alkoi vuonna 1875. Sittemmin temppelin jäänteitä on kunnostettu laajalti 1950-luvulta alkaen. Nykyisin paikka on suosittu retkikohde Ateenasta, erityisesti auringonlaskun aikaan.


title: Poseidonin temppeli (Sunion)

text: Sunionin Poseidonin temppeli sijaitsee muurin ympäröimällä pyhäkköalueella, jonka koko on noin 5 000 neliömetriä. Temppeli on peripteraalitemppeli ja edustaa doorilaista tyyliä. Se oli rakennettu paikallisesta, Attikan Olymposvuoren (nykyinen Agriléza) marmorista. Temppelin naos eli cella avautuu itään. Sekä pronaoksen että opisthodomoksen edessä oli kaksi pylvästä. Temppelin stylobaatin koko on noin 31,12 x 13,47 metriä. Temppelissä on ollut 6 x 13 pylvästä, yhteensä 34 pylvästä. Niiden korkeus on ollut 6,12 metriä. Peristyylin pylväistä on säilynyt 15; lisäksi on säilynyt osa itäpään pronaoksen julkisivusta. Temppelin länsipää on tuhoutunut kokonaan.


title: Poseidonin temppeli (Sunion)

text: Temppelissä oli viisi metriä korkea Poseidonin kulttikuva. Siitä säilynyt osa on Kansallisessa arkeologisessa museossa Ateenassa. Temppelin friisi oli tehty paroslaisesta marmorista ja esitti Theseuksen urotöitä sekä gigantomakhiaa ja kentauromakhiaa, jotka kreikkalaiset näkivät vertauskuvina persialaissodista. Temppelin metoopeissa ei ollut koristelua.


title: Poseidonin temppeli (Sunion)

text: Paikalla aiemmin olleen temppelin perustuksia on nähtävissä temppelin eteläpuolella.


title: Volotea

text: Volotea on espanjalainen halpalentoyhtiö. Sen kotipaikka on Barcelona, ja sillä on solmukohtia Espanjassa, Italiassa ja Ranskassa. Se perustettiin vuonna 2011, ja se aloitti toimintansa 5. huhtikuuta 2012.


title: Volotea

text: Joulukuussa 2015:


title: Tor Brevik

text: Tor Brevik (s. 22. tammikuuta 1932 Oslo) on norjalainen säveltäjä, kapellimestari ja musiikikriitikko.


title: Tor Brevik

text: Brevik opiskeli viulun- ja alttoviulunsoittoa sekä musiikin teoriaa Oslon musiikkikonservatoriossa, teki jatko-opintoja Ruotsissa ja debytoi säveltäjänä vuonna 1958. Samana vuonna hän perusti Oslon nuoriso-orkesterin.


title: Tor Brevik

text: Brevikin sävelkieli on lähellä uusklassismia, ja hänen teoksiaan ovat "Serenadi jousille" (1960), "Concertino" klarinetille ja jousille (1962), "Divertimento" puhallinkvintetille (1964), "Contrasts" (baletti, 1964), "Elegia" sopraanolle ja kamariyhtyeelle (1965), "Musiikkia neljälle jouselle" (1968), lastenooppera "Da kongen kom til Spilliputt" (1973) sekä konsertto alttoviululle ja orkesterille (1985). Hän on tehnyt myös monia lauluja ja kuoroteoksia.


title: Karl Emil Litzell

text: Karl Emil Litzell (11. marraskuuta 1830 Lohtaja – 16. kesäkuuta 1854 Degerby) oli suomalainen apulaispappi ja kristillnen kirjailija.


title: Karl Emil Litzell

text: Litzellin vanhemmat olivat komissiomaanmittari Josef Litzell (1799–1877) ja hänen ensimmäinen puolisonsa Maria Nauklér (1802–1838). Hän kävi Vaasassa yläalkeiskoulua ja lukiota ja pääsi ylioppilaaksi 1848. Litzell opiskeli Helsingin yliopistossa ja hänet vihittiin papiksi Turun hiippakunnassa 1853. Hän toimi kirkkoherran apulaisena Pirkkalassa 1853–1854 ja vt. saarnaajana Degerbyssä Inkoossa 1854. Litzell kuoli kuumetautiin 23-vuotiaana kesäkuussa 1854.


title: Karl Emil Litzell

text: Karismaattisena saarnamiehenä tunnettu Litzell sai vaikutteensa Fredrik Gabriel Hedbergin kirjoituksista. Hän ehti julkaista vain yhden saarnakokoelman vuonna 1854 mutta hänen saarnojaan julkaistiin painettuna vielä 1900-luvun alussa.


title: Gustav Rosenlew

text: Gustav Erik Wilhelm Rosenlew (s. 1929) on suomalainen diplomi-insinööri. Hän oli Oy Rosenlew Ab:n toimitusjohtaja 1969–1977 ja pääjohtaja vuodesta 1977. Hänen pääjohtajakautensa kesti siihen saakka, että yritys myytiin 1987 hänen selkänsä takana Rauma-Repolalle.


title: Gustav Rosenlew

text: Rosenlewin isä oli Sven-Erik Rosenlew.


title: Vismutti(III)jodidi

text: Vismutti(III)jodidi (tai "vismuttitrijodidi") on vismutin yhdiste jodin kanssa, jossa jodi esiintyy hapetusluvulla −I ja vismutti +III. Näin muodostuva yhdiste on BiI. Se muodostaa vihreitä heksagonaalisia kiteitä, joiden kiderakenne on samanlainen kuin holmium(III)jodidilla.


title: Vismutti(III)jodidi

text: Vismuttijodidia voidaan valmistaa suoraan alkuaineista niitä kuumentamalla:


title: Vismutti(III)jodidi

text: tai vismuttioksidista käyttäen happona vetyjodidin vesiliuosta:


title: Vismutti(III)jodidi

text: sekä myös vismuttikloridista vastaavalla tavalla, jolloin muodostuu sivutuotteena suolahappoa:


title: Vismutti(III)jodidi

text: Vismuttijodidilla on joskus ollut merkitystä kvalitatiivisessa epäorgaanisessa kemiallisessa analyysissä. Liuoksesta voidaan osoittaa Bi -ionien olemassaolo lisäämällä siihen jotain muuta jodin lähdettä kuten kaliumjodidia; jos syntyy musta vismuttijodidisakka, liuoksessa oli vismuttia (vismuttijodidi on lähes veteen liukeamatonta).


title: Episkopín luostari

text: Episkopín luostari () on entinen ortodoksinen luostari Síkinoksen saarella Kreikassa. Se sijaitsee saaren lounaisosassa noin neljä kilometriä Síkinoksen eli Chóran kylästä lounaaseen.


title: Episkopín luostari

text: Luostarin kirkko oli alun perin roomalaisaikainen 200-luvulla jaa. rakennettu hautamuistomerkki. Myöhemmin sitä käytettiin mahdollisesti Apollonin temppelinä. 400-luvulla se muutettiin kirkoksi, joka oli omistettu Neitsyt Marian kuolonuneen nukkumiselle. Myöhemmin rakennus on vaurioitunut maanjäristyksessä. Kirkon nykyinen muoto on peräisin 1600-luvulta. Nykyisin rakennus on Síkinoksen suosituin nähtävyys.


title: Episkopín luostari

text: Kirkko on nykyisellään erikoinen yhdistelmä antiikin aikaista temppeliä ja myöhempää kirkkorakentamista. Temppeli on muutettu kirkoksi rakentamalla sen itäpäähän puolikaaren muotoinen apsis ja katolle kupoli sekä muuraamalla julkisivun pylväiden välit umpeen seinäksi. Katolle oven yläpuolelle on tehty myös kellotorni. Rakennuksen alla on maanalaisia holvattuja kryptia, jotka ovat jäänne rakennuksen toimimisesta hautarakennuksena. Kirkon ympärillä on kappeleita, keljoja sekä antiikin aikaisia jäännöksiä.


title: Kapsáksen luostari

text:
Kapsáksen luostari (; myös "Kapsáksen Pyhän Johanneksen luostari", "Kapsán luostari") on ortodoksinen luostari Kreetan saarella Kreikassa. Se sijaitsee Ierápetran kunnassa saaren etelärannikolla Makrý Gialóksen ja Goúdouraksen kylien puolessa välissä.
Luostari on perustettu viimeistään 1400-luvulla, joidenkin näkemysten mukaan jo 1200- tai 1300-luvulla. Se on saanut nimensä yhdestä sen Kapsás-sukuisesta omistajasta. Turkkilaiset hyökkäsivät luostariin vuonna 1471 ja tuhosivat suurimman osan siitä. Luostari kunnostettiin vuosina 1841–1861 ja otettiin uudelleen käyttöön vuonna 1861 Ioánnis Vitséntzoksen, munkkinimeltään Josíf (Josef) Gerontogiánnis, johdolla. Tämän pojanpoika Iosíf Gerontákis kehitti ja laajensi luostaria edelleen. Luostari toimi vastarinnan keskuksena saksalaisten miehittäessä Kreetaa vuosina 1941–1944. Luostari kuuluu Toploún luostarin alaisuuteen. Vuonna 2011 luostarissa oli kaksi asukasta.


title: Kapsáksen luostari

text: Luostari on rakennettu vuorenrinteeseen Perivolákian rotkon eteläpäähän. Luostarirakennuksessa on sen historiasta johtuen sekä bysanttilaista tyyliä että myöhempää luostarirakentamista. Luostarin kirkko on omistettu Johannes Kastajalle. Kirkko on kaksilaivainen ja holvattu ja sen ikonostaasi on kaiverrettu puusta. Luostarin aula ja piha on koristeltu lattiamosaiikein. Luostariin kuuluu myös muun muassa Josífin erakkoluola, joka sijaitsee noin 100 metrin päässä.


title: Katholikón luostari

text:
Katholikón luostari (; myös "Katholikoun luostari") on entinen ortodoksinen luostari Kreetan saarella Kreikassa. Se sijaitsee Akrotírin niemellä Chanián kunnassa. Luostari on nykyisin autioitunut ja raunioitunut.
Luostari on perimätiedon mukaan Kreetan vanhin. Sen perustajana pidetään Egyptistä noin 1000-luvulla tullutta Johannes Hermiittiä, josta se on saanut toisen nimensä "Johannes Hermiitin luostari". Varsinainen nimi viittaa luostarin pääkirkkoon ("katholikon"), mikä antaa ymmärtää, että paikalla on ollut luostari pitkään. Luostarin varhaishistoria on kuitenkin epäselvä. Nykyisin nähtävillä olevat rakennukset ovat peräisin 1500- tai 1600-luvulta.


title: Katholikón luostari

text: Kerrotaan, että luostari olisi hylätty merirosvojen hyökkäysten johdosta, ja munkit olisivat perustaneet lähellä mutta hieman kauempana merestä sijaitsevan Gouvernéton luostarin. Tämä ei kuitenkaan välttämättä pidä paikkaansa. Joka tapauksessa Johannes Hermiittiä pidetään myös Gouvernéton perustajana.


title: Katholikón luostari

text: Luostari sijaitsee merenrantaa kohti viettävässä Avlákin rotkossa ja sinne kuljetaan Gouvernéton luostarilta kävelemällä polkua pitkin. Luostarirakennukset ovat tyyliltään venetsialaisia. Kirkko on osittain hakattu kallioon. Lisäksi alueella on Johannes Hermiitin erakkoluola. Myös merenrannassa on jäänteitä vanhoista rakennuksista.


title: Holttila

text: Holttila oli kylä keskellä Kivennavan pitäjää, lähellä kirkonkylää, vanhalla itärajalla Karjalankannaksella. Vuonna 1939 Holttilassa oli neljätoista taloa.


title: Holttila

text: Nykyisin kylä kohdalla ei ole asutusta, mutta umpimetsää se ei ole, vaan Holttilan kylän maille on mahdollista päästä autolla.


title: Jalkala

text: Jalkala () on yli tuhannen asukkaan taajama Kivennavan maalaiskunnassa Venäjällä. Kylässä on huviloita, jotka on paikalliseen tapaan ympäröity korkeilla aidoilla, niin että tie on oikeastaan vain kuja niiden keskellä. Kauppa kylässä on, mutta muuten varsinaisessa kylässä ei juuri mitään kiinnostavaa näe. Taajama sijaitsee Pitkäjärven ja Kaukjärven välisellä kannaksella.


title: Jalkala

text:
Jalkala sijaitsi ennen sotia Kivennavan pitäjässä luovutetussa Karjalassa. Jalkalan kylässä oli parikymmentä taloa. Ennen Suomen itsenäistymistä Jalkalassa oli runsaasti pietarilaisten kesähuviloita. Pitkäjärven ja Kaukjärven rannat olivat myös Suomen itsenäistymisen jälkeenkin suosittua kesänviettoaluetta, mutta pietarilaisten huvilat autioituivat ja rappeutuivat. Yhteen isoon huvilaan, Roslovan huvilaan asettui Etsivän keskuspoliisin yksikkö.
Iljitševossa hieman kylästä erillään on suomensukuisten kansojen historiallis-etnografinen museo. Museo esittelee entistä suomalaista asutusta ja kulttuuria. Paikalla on aikaisemmin ollut Lenin-museo, joka perustettiin Vladimir Leninin pakopaikkaan. Lenin piileskeli Jalkalassa Parviaisen talossa jonkin aikaa elokuussa 1917 ennen siirtymistään Helsinkiin. Häntä piilotellut Pekka Parviainen oli suomalaisen bolševikin Eino Rahjan appi. Kauppias Parviaisen punamultaisen asuintalon ylle on rakennettu katos ja viereen on pysytytetty iso Lenin-patsas. Neuvostoliiton hajottua museon käyttötarkoitus muuttui nykyiseksi etnografiseksi museoksi, mutta Parviaisen talo ja Leninin patsas on edelleen museoon johtavan tien varrella. Näin on siis yksi suomalaisrakennus säilynyt hyvässä kunnossa.


title: Cooties

text: Cooties on vuonna 2014 ensi-iltansa saanut yhdysvaltalainen kauhukomedia, jonka ovat ohjanneet Jonathan Milott ja Cary Murnion.


title: Cooties

text: Mysteerinen virus muuttaa amerikkalaisen alakoulun oppilaat zombeiksi, jotka tappavat aikuisia. Tauti voi tarttua vain, jos ei ole murrosikää.


title: Platinakloridi

text: Platinakloridia, alkuaine platinan kloridia, on kahdenlaista:


title: Milt Buckner

text: Milton Brent Buckner (10. heinäkuuta 1915 Saint Louis, Missouri – 27. heinäkuuta 1977 Chicago, Illinois) oli yhdysvaltalainen jazzpianisti, -urkuri, -vibrafonisti ja -sovittaja, joka 1950-luvun alusta lähtien teki tunnetuksi Hammond-sähköurkuja jazz- ja viihdemusiikin soittimena. Sitä ennen vuosina 1941–1948 hän toimi Lionel Hamptonin yhtyeen pianistina, sovittajana ja apulaisjohtajana.


title: Milt Buckner

text: Milt Buckner jäi yhdeksänvuotiaana orvoksi ja varttui Detroitissa. Hän sai musiikkioppia sedältään, pasunisti John Tobiasilta, ja opiskeli sitten Detroit Institute of Arts -oppilaitoksessa ja kulki samalla kiertueilla Harlem Aristocratsin, Mose Burken ja The Dixie Whangdoodles -yhtyeen mukana. Buckner työskenteli 1930-luvun Detroitissa muun muassa Cab Callowayn kanssa, 1941–1948 Lionel Hamptonin yhtyeessä ja perusti sitten oman big bandinsä kunnes palasi Hamptonin leipiin vuosiksi 1950–1952. Siitä lähtien hän soitti uransa loppuun asti miltei yksinomaan Hammond-urkuja, useimmiten triokokoonpanoissa. 1960- ja 1970-luvuilla hän teki useita kiertueita myös Eurooppaan.


title: Milt Buckner

text: Buckner kuoli Chicagossa 1977.


title: K. V. Lehtonen

text: Karl Viktor (Kaarle Vihtori) Lehtonen, vuoteen 1876 "Portaanpää" (31. joulukuuta 1859 Huittinen – 7. tammikuuta 1943 Hämeenkyrö) oli suomalainen rovasti ja kristillinen kirjailija.


title: K. V. Lehtonen

text: Lehtosen vanhemmat olivat torppari Heikki Portaanpää ja Katariina Forselius. Hän pääsi ylioppilaaksi 1884 Hämeenlinnan normaalilyseosta ja suoritti Helsingin yliopistossa teologian erotutkinnon 1887. Lehtonen vihittiin papiksi 1888.


title: K. V. Lehtonen

text: Lehtonen toimi Turun merimieslähetysyhdistyksen saarnaajana 1889–1893, Urjalan kappalaisena 1893–1906, Turun tuomiokirkkoseurakunnan 4. kappalaisena 1906–1920 ja viimeksi Hämeenkyrön kirkkoherrana 1920–1943. Hän oli myös uskonnon opettajana turkulaisissa oppikouluissa ja toimi Turun arkkihiippakunnan tuomiokapitulin asessorina 1927–1931. Lehtonen sai rovastin arvon vuonna 1920.


title: K. V. Lehtonen

text: Lehtonen oli naimisissa vuodesta 1889 Elin Louise Österholmin kanssa.


title: Emanuel Vigeland

text: Emanuel Vigeland (1875–1948) oli norjalainen taidemaalari. Hän oli modernin lasimaalauksen uranuurtajia. Vigelandin päätyö ovat Tukholman Oskarskyrkanin 33 ikkunan lasimaalaukset vuosilta 1922 ja 1929 ja muita töitä mm. Oslon Vålerengen kirkon freskot sekä Lundin tuomiokirkon, Oslon Vår Frelsers kirken ja Århusin tuomiokirkon lasimaalaukset. Vigeland maalasi lasimaalauksia kirkassävyisesti, tyylitellysti, keskiajan esikuvaa seuraten. Vigelandia käytettiin asiantuntijana Reimsin katedraalia restauroitaessa. Hänen veljensä oli Gustav Vigeland.


title: Jason Gedrick

text: Jason Gedrick (s. 7. helmikuuta 1965 Chicago, Illinois, Yhdysvallat) on yhdysvaltalainen näyttelijä. Hän on näytellyt muun muassa televisiosarjoissa "Murder One", "Boomtown", "Dexter", "Luck", "Rikoksista pahin" ja "Bosch" sekä elokuvissa "Iron Eagle", "Riskibisnes", "Tulimyrsky" ja "Syntynyt 4. heinäkuuta".


title: Jason Gedrick

text: Michael Connellyn menestysromaaneihin perustuvassa televisiosarjassa "Bosch" Gedrick näytteli päähahmo Harry Boschin arkkivihollista, sarjamurhaaja Raynard Waitsia.


title: Joe Lovano

text: Joe Lovano (s. 29. joulukuuta 1952 Cleveland, Ohio) on yhdysvaltalainen jazzsaksofonisti, jonka pääsoitin on tenorisaksofoni. Hän soittaa myös muita saksofoneja sekä huilua, alttoklarinettia ja rumpuja. Vuonna 1996 Down Beat -lehden lukijaäänestyksessä Lovano äänestettiin vuoden jazzmuusikoksi ja vuoden jazzalbumin tekijäksi. Sama albumi, "Quartets", sai myös Grammy-ehdokkuuden.


title: Joe Lovano

text: Joe Lovanon isä oli parturi ja sivutoiminen tenorisaksofonisti, Lovanon mukaan heidän kotikaupunkinsa Clevelandin parhaita. Poika sai oman saksofoninsa 11-vuotiaana, soitteli teini-iässä Motown-tyylisissä soulyhtyeissä ja pääsi sitten opiskelemaan Berklee College of Musiciin Bostoniin. Siellä hänen kurssitovereitaan olivat muiden muassa John Scofield ja Bill Frisell.


title: Joe Lovano

text: 1970-luvun puolivälissä Lovano soitti detroitilaisessa Lonnie Smithin yhtyeessä ja kiersi vuosikymmenen loppuvuosina Woody Hermanin big bandin ja läpi 1980-luvun Mel Lewisin big bandin jäsenenä. Samaan aikaan hän soitti myös Paul Motianin triossa yhdessä Bill Frisellin kanssa sekä Carla Bleyn ja Charlie Hadenin kokoonpanoissa.


title: Joe Lovano

text: Vuonna 1995 Joe Lovano perusti oman kvintettinsä nimeltä Symbiosis, jonka laulajana toimi hänen vaimonsa Lisa Silvano. Samana vuonna Village Vanguardissa äänitetty albumi "Quartets" julkaistiin tammikuussa 1996 ja se tuotti Grammy-ehdokkuuden ja Down Beat -lehden vuoden parhaan jazzalbumin tittelin. Lovano itse valittiin vuoden jazzmuusikoksi.


title: Joe Lovano

text: Lovano on julkaissut improvisaatioaiheisen opetus-DVD:n "Joe Lovano. Improvisation: Developing a Personal Approach" (2003). Hän teki yhdessä Gunther Schullerin kanssa musiikin vuoden 1997 elokuvaan "Face Down".


title: Joe Lovano

text: Joe Lovano on vieraillut Suomessa useasti 1970-luvulta lähtien ja opettanut Sibelius-Akatemian opiskelijoita.Hän on vieraillut ainakin kahdesti Pori Jazz -festivaaleilla: vuonna 1995 yhdessä Lee Konitzin, Bill Frisellin, Paul Motianin ja Marc Johnsonin kanssa sekä vuonna 1997 ison 12-jäsenisen yhtyeensä kanssa. UMOn vieraana häntä on kuultu 1994 ja 2005. Maaliskuussa 2012 Joe Lovano konsertoi Helsingin Savoy-teatterissa McCoy Tynerin kvartetin kanssa. Huhtikuussa 2015 Lovano vieraili jälleen Savoy-teatterissa yhtyeensä Joe Lovano’s Village Rhythm Band kanssa. Hän tulee Sibelius-Akatemian Sibafest-tapahtumaan tammikuun lopussa 2016.


title: Keiju (etunimi)

text: Keiju on suomalainen naisen etunimi, joka pohjautuu vastaavaan yleiskielen sanaan. Keiju on harvinainen nimi. Pääosa sen kantajista on syntynyt 1920–1930-luvulla. Pidentymä "Keijukka" on vieläkin harvinaisempi.


title: Kankkila

text: Kankkila () on yksi Myrskylän kunnan kuudesta eteläisestä kylästä. Enimmillään siellä niin kuin koko Myrskylässä on ollut asukkaita 1950-luvulla.


title: Kankkila

text: Myrskylän kunnalliskoti perustettiin Kankkilaan 1936, jonka toiminta siirtyi 1986 Myrskylän kirkonkylään. Kankkilan peruskoulu toimi vuoteen 2010 saakka 1952 rakennetussa koulukiinteistössä.


title: Kankkila

text: Pakila-Kankkilan kaksikielinen kansakoulu perustettiin 1905, jossa oli 1916 kaksikymmentäkaksi ruotsin- ja yhdeksäntoista suomenkielistä oppilasta.


title: Kankkila

text: Myrskylän Osuuspankilla on ollut konttori Kankkilassa. Kankkilan meijerin toimintaa jatkoi kalasavustamo. Se sijaitsi Haikkolan K-kaupan vierellä.


title: Kankkila

text: Kankkilassa on nurmipäällysteinen jalkapallokenttä, millä pelataan Myrskylän Myrskyn kotiottelut. Kaudella 2018 Suomen Palloliiton Uudenmaan piirin viidennen divisioonan lohko 4:n kotiottelut.


title: Kankkila

text: Kankkilassa on maneesi, jossa järjestetään kesäisin tanssit. Kylätoiminnasta vastaa Kankkilan Seutu ry.


title: Sydän (täsmennyssivu)

text: Sydän voi tarkoittaa seuraavia asioita:


title: Sydän (albumi)

text: Sydän on oopperalaulaja Waltteri Torikan 16. lokakuuta 2015 julkaistu esikoisalbumi. Albumin on tuottanut Janne Huttunen. Albumilla Torikkaa säestää kapellimestari Ville Matvejeffin johtama Jyväskylä Sinfonia. Albumi on menestynyt hyvin Suomen virallisella albumilistalla; seitsemännellä listaviikollaan se nousi listan toiseksi. Torikka on saanut albumistaan platinalevyn, sillä sitä on myyty yli 20 000 kappaletta.


title: Sydän (albumi)

text: Albumilla vierailevina solisteina toimivat Maria Ylipää sekä Saara Aalto. Levyllä kuullaan myös Kaisaniemen ala-asteen neljännen luokan kuoroa. Levyllä kuullaan laulua suomeksi, italiaksi, englanniksi, ruotsiksi sekä saksaksi.


title: Eygló Gústafsdóttir

text: Eygló Ósk Gústafsdóttir (s. 1. helmikuuta 1995 Reykjavik) on islantilainen uimari. Hän edustaa reykjaviklaista Aegir Swim Clubia.


title: Eygló Gústafsdóttir

text: Eygló Ósk saavutti Euroopan pienten valtioiden kisoissa Vaduzissa 2011 kultaa 100 ja 200 metrin selkäuinnissa sekä 4 × 100 ja 4 × 200 metrin vapaauintiviestissä, hopeaa 4 × 100 metrin sekauintiviestissä sekä pronssia 200 ja 800 metrin vapaauinnissa. Hän sai saman vuoden Belgradin nuorten EM-kilpailuissa hopeaa 200 metrin selkäuinnissa.


title: Eygló Gústafsdóttir

text: Eygló Ósk kuului Islannin joukkueeseen, joka sijoittui Debrecenin EM-kilpailuissa 2012 neljänneksi 4 × 100 metrin sekauintiviestissä. Hän sai Euroopan pienten valtioiden kisoissa Luxemburgissa 2013 kultaa 200 metrin vapaauinnissa, 100 ja 200 metrin selkäuinnissa sekä kaikissa kolmessa viestissä. Lisäksi hän oli toinen 200 ja 400 metrin sekauinnissa. Herningin lyhyen radan EM-kilpailuissa 2013 hän sijoittui 200 metrin selkäuinnissa seitsemänneksi ja 100 metrin selkäuinnissa kahdeksanneksi. Lyhyen radan MM-kilpailuissa Dohassa 2014 hän oli 200 metrin selkäuinnissa kymmenes.


title: Eygló Gústafsdóttir

text: Eygló Ósk saavutti Euroopan pienten valtioiden kisoissa Reykjavikissa 2015 kultaa 100 ja 200 metrin selkäuinnissa sekä 4 × 100 metrin vapaauintiviestissä. Kazanin MM-kilpailuissa 2015 hän sijoittui 200 metrin selkäuinnissa kahdeksanneksi ja 100 metrin selkäuinnissa 15:nneksi. Hän saavutti saman vuoden Netanyan lyhyen radan EM-kilpailuissa pronssia 100 metrin selkäuinnissa ajalla 57,42 ja 200 metrin selkäuinnissa ajalla 2.03,53.


title: Amerikanliitohaukka

text: Amerikanliitohaukka (" Elanus leucurus") on haukkojen heimoon kuuluva päiväpetolintu. Sen elinaluetta ovat Argentiina, Aruba, Belize, Bolivia, Brasilia, Kanada, Chile, Kolumbia, Costa Rica, Ecuador, El Salvador, Guatemala, Guyana, Honduras, Meksiko, Nicaragua, Panama, Paraguay, Suriname, Trinidad ja Tobago, Yhdysvallat, Uruguay ja Venezuela. Sen populaatio on kasvamassa Yhdysvalloissa.


title: Amerikanliitohaukka

text: Sen elinpiiriä ovat subtrooppiset ja trooppiset seudut ja lähinnä laidunalueet.


title: Nallikarin rantapaviljonki

text: Nallikarin rantapaviljonki on rakennuttu 1970-luvulla. Se oli ennen Majakan rakentamista Nallikarin rannan merkittävin rakennus. Lasiseinäinen paviljonki on aikakaudelle tyypillisesti konstruktiivista minimalismia ja yksityiskohdiltaan hyvin niukkalinjainen. Arkkitehtitoimisto Risto Harju Kyn suunnittelemassa rakennuksessa oli ravintola ja pukeutumis- ja peseytymistiloja rannan käyttäjille. Rakennusta on laajennettu 1983. Suojeltu rakennus oli ilman käyttötarkoitusta vuodesta 2006, kunnes siihen keväällä 2014 avattiin kalaravintola Nallikari.


title: Risto Harju

text: Risto Harju (17. heinäkuuta 1929 Oulu – 10. lokakuuta 2015 Oulu) oli suomalainen arkkitehti. Hän perusti 1966 Arkkitehtitoimisto Risto Harjun, josta tuli 1970-luvulla Pohjois-Suomen suurin arkkitehtitoimisto. Se toimi 1990-luvulle saakka, ja sen suunnittelemia kohteita on runsaat tuhat, joista suurin osa on Oulussa.


title: Risto Harju

text: Toimistossa suunniteltiin varsinkin varhemmin myös asuintaloja, mutta merkittävimpiä ovat monet Oulun julkiset rakennukset. Perheen vuonna 1969 valmistunut huvila Hailuodossa on saanut erityistä mainetta.


title: Risto Harju

text: Harju kouluttautui alun perin liikuntaneuvojaksi ja työskenteli Haapaveden yhteiskoulussa liikunnan- ja piirustuksenopettajana vuoteen 1959. Loukkaantuminen sai hänet siirtymään arkkitehtiopintojen pariin, ja hän valmistui 1965 arkkitehdiksi Oulun yliopistosta.


title: Joutselkä

text: Joutselkä oli laaja kylä Kivennavan pitäjässä. Vuonna 1939 asuttuja taloja Joutselässä oli nelisenkymmentä. Kylä oli levittäytynyt Viipurista Pietariin johtavan tien varteen. Suomen itsenäistyttyä raja Pietariin sulkeutui, mutta Joutselän kautta kuljettiin Terijoelle ja Kuokkalaan. Kylän korkeimmalta kohdalta Sauhtananmäeltä oli näköala useisiin lähikyliin ja Rajajoelle.


title: Joutselkä

text: Nykyisin Joutselän tie kulkee edelleen vanhalla paikallaan, muuta muistoa ei suomalaisajasta maisemasta löydä. Paikka on erilaisia datsoja, kesämökkejä, mutta alueella ei ole palveluita. Kylän pohjoispuolitse on öljyputkilinjaus Koiviston satamaan. Nykyisin Joutselässä on yhdentoista hengen venäläinen Simaginon kylä.


title: Joutselkä

text: Ruotsin vallan aika oli Joutselässä enemmän sodan kuin rauhan aikaa. Erityinen maine Joutselälle on jäänyt vuonna 1555 käydystä taistelusta, jossa ruotsalaiset joukot paikallisten talonpoikien tukemana pysäyttivät suuren venäläisjoukon. 150 sotilaan osasto tukenaan 400 Äyräpään alueelta rekrytoitua hiihtämällä liikkunutta talonpoikaa voittivat Kivennavan linnakkeen voudin Jöns Månssonin johdolla lukumääräisesti kymmenkertaisen vihollisen.


title: Joutselkä

text: Historioitsija Erik Jöransson Tegel käytti kuninkaan kuvausta kertoessaan Joutselän taistelusta vuonna 1622 painetussa teoksessa. Tegelin kronikka kertoo venäläisten lukumäärän taistelussa olleen 30 000. Tegelin kuvausta on myöhemmin käytetty sotataidon historiaa käsittelevissä teoksissa. Yleensä todetaan, että Vouti Jöns Månssonin, Juho Maununpojan, sotataito sai Kustaa Vaasan muutamaan Suomea koskevia taktisia ohjeita. Uudet ohjeet perustuivat Juho Maununpojan taktiikkaan. Ilmeisesti Jöns Månsson kuitenkin päinvastoin sovelsi kuninkaan antamia ohjeita Joutselän taistelussa. Kuningas Kustaa oli  neuvonpidoissa Viipurin linnassa useaan otteeseen kehotti sotapäälliköitään käyttämään smoolantilaistaktiikkaa Kannaksella. Kunnia smoolantilaistaktiikasta kuuluu Etelä-Smoolannista kotoisin olleelle uudisraivaajalle ja kapinallisjohtaja Nils Dackelle. Vuosina 1542-1543 Smoolannissa, Öölannissa ja Götanmaan metsäalueilla noustiin verokapinaan ja kapinalliset voittivat kuninkaan armeijan useissa kahakoissa.


title: Joutselkä

text: Jöns Månsson teki tämän hyvin. Kun Pajari Bibikovin johtamat joukot hyökkäsivät Joutselän kautta Kivennavalle 10. maaliskuuta 1555 olivat ruotsalaiset kasanneet murroksen, jonka taakse olivat sijoittaneet viisi parin tuuman laivatykkiä lavetteina toimineisiin rekiin. Pajari Bibikov kaatui heti hyökkäyksen alussa ruotsalaistykkien yhteislaukaukseen jo ennen kuin venäläiset olivat ehtineet levittäytyä tulitaisteluun. Venäläiset vielä huomasivat, että sivustojen metsistä ilmestyi suomalaisia suksimiehiä, jotka etenivät kaukana tiestä kohti venäläisten selustaa. Sotajoukko joutui sekasortoon ja lähti perääntymään. Suomalaiset katkaisivat venäläisjoukon paluutien, mutta eivät vähäisestä lukumäärästään johtuen pystyneet estämään venäläisjoukon pakoa. Taistelussa kaatuneita venäläisiä arvioidaan olleen kaiken kaikkiaan noin 900. Suomalaisten tappioita ei tiedetä.


title: Joutselkä

text: Joutselän taistelun väitetään toimineen myös talvisodan mottitaisteluiden esimerkkinä.


title: Joutselkä

text: Joutselän taistelu säästi kivennapalaiset hävitykseltä, mutta vain hetkeksi. Sota vasta alkoi tästä. Smoolantilaistaktiikan mukaisista murroksista oli tullut Kustaa-kuninkaalle päähänpiintymä. Taktiikkaa piti sovellettaman, mutta nyt sillä ei ollut toivottua tulosta. Venäläiset hyökkäsivät tammikuussa 1556. Pienempi joukko sotaväkeä eteni Käkisalmen suunnasta Jääskeen ja Äyräpäähän. Etenemistä ei pystytty estämään. Venäläiset pystyttivät sotaleirin Äyräpäähän ja polttivat muutamia kyliä. Kun ruotsalaisten huomio oli keskittynyt pohjoiseen eteni venäläisten pääjoukko Kannaksella jälleen Joutselän kylän kautta. Murroksista ei täälläkään ollut apua. Venäläisten pääjoukon saapui Kivennavan varustukselle. Päällikkö Nils Boije poltatti varustuksen ja pakeni joukkoineen Viipurin suuntaan. Puolustus vetäytyi Viipurin linnaan ja venäläisten pääjoukko asettui piiristystoimiin Viipurin kaupungin edustalle.Viipurin linnaa ei kuitenkaan kovin ponnekkaasti pyritty valtaamaan vaan venäläiset keskittyivät nyt Ruotsin puolen rajapitäjien hävittämiseen ja tuhoamiseen.


title: Joutselkä

text: Venäjä pyrki  asutusta ja väestöä tuhoamalla lopettamaan ryöstöretket Suomen puolelta Venäjälle. Erilaisia kosto- ja ryöstöretkiä oli tehty Kivennavalta Venäjän puolelle jo miespolvien ajan. Alueen väestö joutui kohteeksi, mutta ei ollut itse kovin kärkäs vihollisuuksia ylläpitämään. Itse asiassa sotajoukkojen liikkeistä varoitettiin vihollispuolen kyliä, jotta nämä ehtisivät piilopirtteihinsä. Näin tehtiin puolin ja toisin. Ehkäpä Ruotsi ja Venäjä olivat tuohon aikaan rajaseudun asukkaille samanlainen riesa ja rasite riippumatta siitä kummalla puolen rajaa savupirtti sattui sijaitsemaan.


title: Joutselkä

text: Kuuluisan Joutselän taistelun sisältänyt Suuri Venäjän sota päättyi Moskovan rauhaan 1557, mutta Pitkäviha alkoi jo 1570 kestäen melkein vuosisadan vaihteeseen. Vielä 1600-luvun alkupuolellakin Joutselän kylän väestö vaihtui tiheästi. Vuoden 1633 maakirjaan kirjattiin Joutselässä kahdeksan tilaa. Paavo Suutari oli muuttanut pois, Matti Pessa karannut Novgorodin lääniin, Antti Niilonpoika karannut Venäjälle, Olli Pellinen karannut Hiitolaan, Lauri Kotselkä karannut jonnekin, Lauri Laurinpoika karannut Inkeriin, Lauri Hänninen karannut ja kuollut Inkerissä ja Lauri Hamunen karannut Venäjälle. Kaikki kylän tilat siis autioina.


title: Joutselkä

text: Kun venäläiset valtasivat Viipurin läänin olivat virkamiehet paenneet ja vanha veronkantojärjestelmä luhistui. Väkiluvun kehitystä voi tarkastella vasta vuoden 1727 jälkeen, jolloin ryhdyttiin jälleen laatimaan maakirjoja ja henkikirjoja. Kyläkohtaisesti tämä on kuitenkin mahdotonta, koska henkirahojen kanto oli niin suuripiirteistä, että niitä maksaneen väestön määrä ei heijasta oikeastaan lainkaan väestöluvun kehitystä. Suuri Pohjan sota oli kuitenkin autioittanut etenkin Kivennapaa voimakkaasti ja pahimmat sodan tuhot keskittyivät Kannasta halkoneen Suuren venäjäntien varrelle, jolla Joutselän kyläkin sijaitsi.


title: Joutselkä

text: Väestönkasvu oli Kivennavalla ilmeisen hidasta vielä 1700-luvun alkupuolella. 1700-luvun loppupuolella syntyvyys nousi nopeasti. Vanhan Suomen väestömäärä kaksinkertaistui. Kuolleisuutta piti korkealla kulkutautien yleisyys. Alavaan suistoon epäterveelliseen ympäristöön rakennettu Pietari, jonka väkiluku jo 1780-luvulla lähenteli 200 000:a, oli tartuntojen lähde. Sitä mukaa kun Kannaksen talonpojat tottuivat viemään tuotteitaan Pietarin toreille takasi tämä kauppa rahatulojen lisäksi tasaiset bakteeri- ja virusvirrat keskuksesta takamaille. Ja Joutselkä oli tämän kulkureitin varrella.


title: Joutselkä

text: Kivennapa oli aateliston lahjoitusmaata. 1700-luvun loppupuoli oli paitsi ripeän väestönkasvun myös pellonraivauksen aikaa. Aateli kehitti kartanotalouttaan ja lisäsi talonpoikien verorasitusta. Seurauksena oli lahjoitusmaiden sosiaalisen jännityksen lisääntyminen.


title: Joutselkä

text: Joutselässä oli sekä alakansakoulu että Yläkoulu omissa rakennuksissaan. Oppilaita riitti, koska lähikylien lapset kävivät Joutselässä koulua. Tannerin opettajapariskunta vaikutti Joutselän kulttuurielämässä. Seurojentaloja Joutselässä oli kolme ja 19-luvulla valmistui iso kaksikerroksinen Suojeluskuntatalo. Suojeluskunta- ja Lottatoimintaan osallistuttiin kylällä aktiivisesti. Historioitsija Tegelin tulkinta Joutselän taistelusta nousi arvoonsa. 1930-luvulla kirjoitettiin historiaa, jossa Suomen identiteettiä itsenäisenä kansakuntana vahvistettiin. Vihollinen oli aina tullut idästä.


title: Joutselkä

text:
Vuonna 1931 Kellomäellä toiminut Polkupyöräpataljoona 1 pystytti vuonna 1931 Joutselän taistelun muistomerkin Joutselkään Mainilan ja Kuokkalan teiden risteykseen. Muistomerkin paljastuspuheen piti pataljoonan komentaja H. Siilasvuo. Muistomerkin sisään kätkettiin sinetöity rasia, missä oli ajankohdan rahoja, sanomalehtiä ja Juhana Skytäntyttären Alma Karjalaisen perheen valokuvia ja henkilötietoja. Muistomerkin suunnitteli Aarno Karimo ja muistomerkin graniittisessa laatassa oli teksti:
Vuonna 1963 venäläiset murskasivat muistomerkin ja kuoppasivat kivet. Lopullisesti jäänteet peittyivät vuonna 1975 tienristeystä kunnostettaessa.


title: Joutselkä

text: Helsingin Santahaminassa on vuonna 1981 pystytetty Joutselän taistelun näköismuistomerkki ja Uudenmaan jääkäripataljoona on vuodesta 1928 lähtien viettänyt perinnepäiväänsä 11.3. Joutselän taistelun kunniaksi. Polkupyöräpataljoona 1 on pystyttänyt Sodankylään toisen näköismuistomerkin.


title: Maatalousmaa

text:
Maatalousmaa on mitä tahansa maata, jota käytetään suoraan maataloudessa.
Suomen Tilastokeskuksen Maankäyttöluokitus 2000:n mukaan maatalousmaan luokkien tunnukset ja nimet ovat:


title: Tyler Oakley

text: Mathew Tyler Oakley (s. 22. maaliskuuta 1989) on yhdysvaltalainen videobloggaaja, kirjailija ja internetpersoona. Oakley on työskennellyt HLBT-nuorien ja HLBT-oikeuksien puolesta.


title: Tyler Oakley

text: Oakley aloitti YouTube-videoiden tekemisen vuonna 2007; hänen ensimmäisen videonsa on nimeltään "Raindrops". Hän on julkaissut yli 410 videota, ja hänen kanavallaan on yli 8 miljoonaa tilaajaa. Kesäkuussa 2016 hänen Twitter-tilillään oli noin 5,2 miljoonaa seuraajaa ja Instagramissa häntä seuraa noin 6,4 miljoonaa ihmistä.


title: Tyler Oakley

text: Oakley julkaisi omaelämäkertansa "Binge" vuonna 2015. Kirja pääsi The New York Timesin best seller -listalle. Oakley osallistui Amazing Racen 28. tuotantokaudelle parhaan ystävänsä Korey Kuhlin kanssa.


title: Tyler Oakley

text: Oakley on avoimesti homoseksuaali. Hän pitää Ellen DeGeneresiä esikuvanaan.


title: Willi Boskovsky

text: Willi Boskovsky (16. kesäkuuta 1909 Wien – 21. huhtikuuta 1991 Visp, Sveitsi) oli itävaltalainen kapellimestari ja viulisti. Hän toimi 1939–1971 Wienin filharmonikkojen yhtenä konserttimestarina ja tuli ympäri maailmaa tunnetuksi orkesterin uudenvuodenpäivän radio- ja televisiokonserttien kapellimestarina vuosina 1954–1979. Hän perusti myös nimeään kantavan Boskovsky-kvartetin ja toimi vuodesta 1969 Wienin Strauss-orkesterin ylikapellimestarina. Hän johti usein myös Wienin Mozart Ensemblea.


title: Willi Boskovsky

text: Boskovsky aloitti viuluopinnot Wienin musiikkiakatemiassa yhdeksänvuotiaana ja valmistuessaan sieltä 17 vuoden iässä sai Fritz Kreisler -palkinnon. Hän toimi viulusolistina vuoteen 1939, mutta soitti myös Wienin filharmonikoissa jo vuodesta 1933 lähtien.


title: Sinbad

text: Sinbad oli vuosina 1968–1976 lähetetty suomalainen tv-ohjelma, jossa käsiteltiin maailman tapahtumia ja poliittista tilannetta musiikin ja keskustelujen avulla. Harvakseltaan tuotettu ohjelmasarja sai nimensä samannimisestä tarinasta ”Sinbad” tai ”Sindbad Merenkulkija” satukokoelmassa "Tuhannen ja yhden yön tarinat".


title: Sinbad

text: 1. osa käsitteli Välimeren maita. Asiantuntijoina olivat Jaakko Okker, Leo Skurnik ja Mikko Valtasaari. Ohjelman solisteina esiintyivät Laila Kinnunen, Fredi ja Tapio Heinonen. Ohjelmasta on jäänyt soimaan Tapio Heinosen esittämä ja Kari Tuomisaaren suomentama Julian Grimau, joka levytettiin 1969


title: Sinbad

text: 2. osassa Sinbad purjehti Kuubaan ja Puerto Ricoon. Maitten poliittisesta tilanteesta keskustelivat Olavi Laine ja Erkki Hatakka. Ossi Runnen johdolla musiikkia esittivät Muksut, Tapio Heinonen ja Rafael Benitezin johdolla Xiomara Alfaro Kuubasta. Laulujen suomenkieliset käännökset olivat Tapio Lipposen, Eeva-Liisa Nikula-Kyläsalon ja Jaakko Kyläsalon. Ensilähetys oli 2.11.1968.


title: Sinbad

text: 3. osan kohteena oli Itämeri. Siinä keskityttiin Suomeen, Ruotsiin ja Neuvostoliittoon. Sinbad tutustui muun muassa kielletyn ja sallitun pornografiseksuaalisen musiikin merkittävimpiin teoksiin. Asiantuntijoina olivat Jussi Koskiluoma, Kullervo Rainio ja Klaus Eloranta. Musiikkia esittivät Tauno Palo ja Eemeli sekä Marjatta ja Martti Pokela. Ohjelman ensilähetys oli 30.11.1968


title: Sinbad

text: 4. osa käsitteli Tšekkoslovakiaa otsikolla Prahan vuodenajat. Ohjelmassa esiintyivät mm. Laila Kinnunen, Fredi ja Kivikasvot. Ensilähetys 12.7.1969


title: Sinbad

text: 5. jaksossa käsiteltiin Etelä-Amerikan, erityisesti Brasilian poliittista tilannetta. Siinä esiintyivät mm. Sinikka Sokka ja Muksut. Ensilähetys 8.11.1969


title: Sinbad

text: 6. jakson otsikko oli Mustan vallan lauluja.. Esiintyjinä olivat Carola, Fredi, Vesa-Matti Loiri, Jink Jenkins ja Vesa Nuotio, Ken Cockrel, Glanton Dowdell ja Luke Trip. Lähetyspäivänmäärä 5.12.1970.


title: Sinbad

text: 7. osa tutkaili Italiaa. Lauluja esitti mm. Marion Rung. Ohjelman ensilähetys oli 15.1.1972


title: Vapaan tilan vaimennus

text: Vapaan tilan vaimennus on tietoliikennekäsite, joka tarkoittaa sähkömagneettisen säteilyn vaimenemista vapaassa tilassa , jossa ei ole esimerkiksi diffraktiota tai heijastuksia aiheuttavia esteitä (kuten ilmassa). Vaimennus ilmoitetaan useimmiten desibeleinä (dB). Vapaan tilan vaimennusta tarkastellaan harvoin itsessään, vaan useimmiten osana Friisin kaavaa.


title: Transdev Finland

text: Transdev Finland Oy on suomalainen linja-autoyhtiö, joka kuuluu ranskalaiseen Transdev-konserniin.Vuonna 1994 Axel Johnson-konsernin omistama Linjebuss-yhtiö osti Suomesta Vantaan Liikenne Oy:n sekä Westendin Linja Oy:n linjaliikenteen ja -kaluston. Vuonna 1997 ranskalainen pörssiyhtiö CGEA osti Linjebuss-konsernin, jolla oli liiketoimintaa Suomessa, Tanskassa, Ruotsissa, Norjassa, Belgiassa sekä Saksassa. Vuonna 1999 perustettiin CGEA Transport, jonka nimi muuttui vuonna 2000 Connex Transport AB:ksi. Vuoden 2005 loppupuolella käynnistettiin yhtiön maailmanlaajuinen nimenmuutos Connexista Veolia Transportiksi. Vuoden 2007 alussa Connexin pääkaupunkiseudun yhtiöiden nimet muutettiin Veolia Transporteiksi. Helmikuussa 2007 vaihtui Alhonen & Lastunen Oy:n nimi Veolia Transport Tampere Oy:ksi, ja Sarpon Liikenne Oy:n sekä Linjaliike A & J Hautamäki Oy:n nimi Veolia Transport West Oy:ksi. Entisen Kannoston Liikenne Ky:n bussimatkatoimisto jatkoi yhä toimintaansa Veolia Transport Westin alaisena omalla nimellään. Vuoden 2007 tammikuussa Veolia Transport osti Närpiöläisen Westerlinesin. Kauppaan sisältyi sopimus, että Westerlines jatkaa toimintaansa omalla nimellään viiden vuoden ajan. Veolian Tampereen yksikkö laajensi toimintaansa Tampereen kilpailutettuun paikallisliikenteen voittamalla Tampereen kaupungin joukkoliikenneyksikön tarjouskilpailussa 1/2007, ensimmäinen lajiaan, linjat 7 ja 27. Sopimuskausi oli 2008–2013.


title: Transdev Finland

text: Suomessa Transdev liikennöi pääkaupunkiseudulla kaupunki- ja seutuliikennettä (mukaan lukien eräitä Helsinki-Vantaan lentoasemalle suuntautuvia linjoja.) Tampereella ja muualla Pirkanmaalla on seutu- ja vakiovuoroliikennettä sekä pikavuoroja Helsinkiin. Etelä-Pohjanmaalla, Rannikko-Pohjanmaalla ja Satakunnassa se ajaa vakio- ja pikavuoroliikennettä. Vuonna 2010 Veolia Transport Tampereen liiketoiminta myytiin Väinö Paunu Oy:lle.


title: Transdev Finland

text: Vuonna 2012 Westerlinesin liiketoiminta myytiin Oy Wiik & Ström Ab:lle.


title: Transdev Finland

text: Vuonna 2015 Veolia Transport Finland Oy:n nimeksi tuli Transdev Finland Oy. Yhtiön neljä suomalaista tytäryhtiötä vaihtoivat nimensä Transdev-muotoon maaliskuusta 2015 alkaen lukuun ottamatta Veolia Transport West Oy:tä, jonka nimi on toistaiseksi muuttumaton. Ajoneuvojen teippaukset, kyltit ja logot sekä kuljettajien työasut muuttuivat Transdevin brändin mukaisiksi kevään ja kesän 2015 aikana.


title: Transdev Finland

text: Vuonna 2015 Veolia Transport Westin liiketoiminta myytiin Jari Kaari Oy:lle.


title: Transdev Finland

text: Transdevin varikot ovat Transdev Vantaan käytössä oleva Tuupakka Vantaalla ja Transdev Helsingin käytössä olevat Koskela ja Tattarisuo Helsingissä. Transdev luopui Espoon varikostaan ja lakkautti tytäryhtiönsä Transdev Espoon Länsimetron liityntäliikenteen alettua 3. tammikuuta 2018. Transdevin Espoon-varikko sijaitsi Suomenojalla.


title: Douglas Tompkins

text: Douglas Rainsford Tompkins (20. maaliskuuta 1943 Yhdysvallat – 8. joulukuuta 2015 Coyhaique, Chile) oli yhdysvaltalainen liikemies ja luonnonsuojelija. Hän oli perustamassa The North Face- ja Esprit-vaateyrityksiä. Tompkins asui toisen vaimonsa Krisin kanssa 1990-luvulta lähtien Etelä-Amerikassa, missä he keskittyivät luonnonsuojeluun. Tompkins osti suojelualueeksi Chilestä ja Argentiinasta noin 8 900 neliökilometriä maata.


title: Douglas Tompkins

text: Douglas Tompkins syntyi 1943 Ohiossa. Hän asui perheineen hetken New Yorkissa, kunnes he muuttivat Millbrookiin.


title: Douglas Tompkins

text: Tompkins kävi collegea edeltänyttä Pomfret Schoolia. Hän ei kuitenkaan käynyt sitä loppuun eikä mennyt collegeen. Koulunkäynnin sijaan Tompkins lähti 17-vuotiaana Aspeniin työskentelemään. Hän keräsi rahaa vuoden ajan ja lähti hiihtämään Alpeille. Euroopasta hän jatkoi vaeltelemaan Andeille. Rahojensa loputtua Tompkins joutui palaamaan Yhdysvaltoihin vuonna 1962.